Kamo Pinabanal Na | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Kirundi Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Kamo mga hinugasan na, kamo mga pinabanal na.’—1 COR. 6:11.\nTaano ta dapat niyatong likayan an maraot na kairiba?\nPaano ta masusuportaran an teokratikong mga areglo?\nAno an makakatabang sa sato na inuton an espirituwal na mga bagay asin ingatan an satong midbidan bilang Kristiyano?\n1. Anong nakakapurisaw na mga pangyayari an naaraman ni Nehemias kan siya magbalik sa Jerusalem? (Hilingon an ritrato sa itaas.)\nMAY pinag-uurulay-ulayan an mga residente kan Jerusalem. Sarong dayuhan na midbid na maraot an nagdadagos sa sarong kuwarto sa templo. Dai ginigibo kan mga Levita an saindang asignasyon. Imbes na manginot sa pagsamba, an kamagurangan na lalaki nagnenegosyo sa aldaw nin Sabbath. Dakul na Israelita an nag-aagom nin bakong Judio. Pira sana ini sa nakakapurisaw na mga pangyayari na naaraman ni Nehemias kan siya magbalik sa Jerusalem pagkatapos kan 443 B.C.E.—Neh. 13:6.\n2. Paano an Israel nagin pinabanal na nasyon?\n2 An Israel sarong nasyon na dusay sa Diyos. Kan 1513 B.C.E., andam an mga Israelita na sunudon an kabutan ni Jehova. Sinda nagsarabi: ‘Gigibuhon niyamo an gabos na tataramon na isinabi ni Jehova.’ (Ex. 24:3) Kaya sinda pinabanal nin Diyos, o ilinain niya bilang an saiyang piniling banwaan. Dakula nanggad na pribilehiyo iyan! Pakalihis nin 40 taon, ipinagirumdom sa sainda ni Moises: ‘Banal kang banwaan ni Jehova na saimong Diyos. Si Jehova na saimong Diyos pinili ka tanganing ika magin pinakalain na banwaan, na labi sa gabos na mga banwaan na uya sa ibabaw nin daga.’—Deut. 7:6.\n3. Kan mag-abot si Nehemias sa Jerusalem sa ikaduwang pagkakataon, ano an kamugtakan sa espirituwal kan mga Judio?\n3 Kan primero, mahihiling sa Israel an kaigutan sa pagigin banal na nasyon, pero makamumundo ta dai iyan naghaloy. Maski ngani pirming may mga indibidwal na naglilingkod sa Diyos, an mga Judio sa pangkagabsan parating mas interesado na magin banal, o debotado, sa paghiling nin iba kisa gibuhon an kabutan nin Diyos. Kan panahon na mag-abot si Nehemias sa Jerusalem sa ikaduwang pagkakataon, mga sanggatos nang taon an nakaagi puon kan magbalik hali sa Babilonya an maimbod na natatadang mga Judio tanganing ibalik an tunay na pagsamba. Sa giraray, nagluluya an kaigutan kan nasyon sa espirituwal na mga bagay.\n4. Anong mga bagay an pag-uulayan niyato na makakatabang sa sato na magdanay bilang pinabanal na banwaan?\n4 Arog kan mga Israelita, an mga Saksi ni Jehova ngunyan masasabi man na pinabanal na nin Diyos. An linahidan na mga Kristiyano sagkod an mga kabilang sa “dakulang kadaklan” mga banal, na ilinain para sa sagradong paglilingkod. (Kap. 7:9, 14, 15; 1 Cor. 6:11) Mayo ni saro man sa sato an gustong mawara an satuyang pinabanal na kamugtakan sa atubangan nin Diyos arog kan ginibo kan mga Israelita kan huri. Ano an makakatabang sa sato na malikayan ini tanganing kita makapagdanay na banal asin kapakipakinabang sa paglilingkod ki Jehova? Sa artikulong ini, pag-uulayan ta an apat na bagay na kaipuhan gibuhon, na itinatampok sa Nehemias kapitulo 13: (1) Likayan an maraot na kairiba; (2) suportaran an teokratikong mga areglo; (3) inuton an espirituwal na mga bagay; asin (4) ingatan an saindong midbidan bilang Kristiyano. Saro-saro ta nang pag-ulayan iyan.\nLIKAYAN AN MARAOT NA KAIRIBA\nPaano ipinahiling ni Nehemias an saiyang kaimbudan ki Jehova? (Hilingon an parapo 5, 6)\n5, 6. Siisay si Eliasib asin Tobias, asin ano an posibleng dahilan kun taano ta nakikiiba-iba si Eliasib ki Tobias?\n5 Basahon an Nehemias 13:4-9. Napapalibutan kita nin bakong marahay na mga impluwensiya, kaya bakong pasil sa sato na magdanay na banal. Estudyari an manungod ki Eliasib asin Tobias. Si Eliasib iyo an halangkaw na saserdote, asin si Tobias sarong Ammonita asin posibleng marhay na sarong opisyal na may hababang posisyon sa administrasyon kan Persia sa Judea. Kinontra ni Tobias asin kan saiyang kairiba an mga paghihinguwa ni Nehemias na itugdok liwat an lanob kan Jerusalem. (Neh. 2:10) An mga Ammonita dai puwedeng lumaog sa arin man na lugar na sakop kan templo. (Deut. 23:3) Kaya, taano ta tatawan kan halangkaw na saserdote nin lugar sa sarong kuwartong kakanan sa templo an tawong arog ni Tobias?\n6 Nagin harani si Tobias ki Eliasib. Si Tobias asin an aki niyang lalaki na si Jehohanan nag-agom nin Judio, asin marahay an sinasabi kan dakul na Judio manungod ki Tobias. (Neh. 6:17-19) Nagin agom kan saro sa mga makuapo ni Eliasib an aking babayi kan gobernador kan Samaria na si Sanbalat, na saro sa pinakaharaning kaiba-iba ni Tobias. (Neh. 13:28) An mga koneksiyon na ini iyo an posibleng dahilan kun taano ta an Halangkaw na Saserdote na si Eliasib nagpaimpluwensiya sa saro na parakontra asin bakong kapagtubod. Pero si Nehemias nagpahiling nin kaimbudan ki Jehova kan ibaribad niya sa luwas kan kuwartong kakanan an gabos na muwebles ni Tobias.\n7. Paano linilikayan kan mga elder asin kan iba pa na maramugan an saindang pinabanal na kamugtakan sa atubangan ni Jehova?\n7 Bilang sarong banwaan na dusay sa Diyos, kita dapat na maimbod pirmi inot ki Jehova. Kun dai niyato susunudon an saiyang matanos na mga pamantayan, dai kita magdadanay na banal sa atubangan niya. Dai ta dapat pagtugutan an mga koneksiyon sa pag-ultanan nin pamilya na mangibabaw kisa sa mga prinsipyo sa Bibliya. An Kristiyanong mga elder nagpapagiya sa kaisipan ni Jehova, bako sa sadiri nindang mga opinyon o sabuot. (1 Tim. 5:21) Maingat na linilikayan kan mga elder na makagibo nin ano man na puwedeng makadanyar sa saindang marahay na kamugtakan sa paghiling nin Diyos.—1 Tim. 2:8.\n8. Ano an maninigong girumdumon kan gabos na dusay na lingkod ni Jehova kun mapadapit sa mga kaiba-iba?\n8 Dapat niyatong girumdumon na ‘an mga maraot na pag-iriba nakakaraot kan mga marahay na ugali.’ (1 Cor. 15:33) An ibang paryente niyato tibaad bakong marahay na impluwensiya sa sato. Si Eliasib nagtao nin marahay na halimbawa sa banwaan paagi sa lubos na pagsuportar ki Nehemias sa pagtugdok liwat kan lanob kan Jerusalem. (Neh. 3:1) Pero paghaloy-haloy, minalataw na huli sa bakong marahay na impluwensiya ni Tobias asin kan iba pa, guminibo si Eliasib nin mga bagay na nagin dahilan na siya magin maramog sa atubangan ni Jehova. An marahay na kairiba nagdadagka sa sato na magtao nin panahon sa kapakipakinabang na Kristiyanong mga gibuhon, arog kan pagbasa kan Bibliya, pag-atender sa Kristiyanong mga pagtiripon, asin pakikikabtang sa paglilingkod sa langtad. Nangurugnang namumutan asin inaapresyar niyato an satuyang mga kapamilya na nakakaimpluwensiya sa sato na gibuhon kun ano an tama.\nSUPORTARAN AN TEOKRATIKONG MGA AREGLO\n9. Taano ta dai na nasusunod an mga areglo sa templo, asin siisay an binasol ni Nehemias sa bagay na ini?\n9 Basahon an Nehemias 13:10. * Minalataw na haros mayo na nin itinataong kontribusyon sa templo kan panahon na magbalik si Nehemias sa Jerusalem. Huling mayo kan suportang ini, dai nagigibo kan mga Levita an saindang mga asignasyon asin minaduman sa mga uma ninda tanganing magtrabaho. Binasol ni Nehemias an mga inasignaran na mamahala. Minalataw na dai ninda ginigibo an saindang mga responsabilidad. Magsalang dai ninda kinokolekta sa mga tawo an ikasampulong kabtang o dai ninda iyan ipinapadara sa templo, siring sa iinasignar sa sainda na gibuhon. (Neh. 12:44) Kaya guminibo nin mga lakdang si Nehemias tanganing makolekta iyan. Nag-asignar siya nin mapagkakatiwalaan na mga lalaki tanganing mamahala sa mga kuwartong sarayan kan templo asin sa pagdistribwir sa mga Levita kan mga nakolekta.\n10, 11. Anong pribilehiyo igwa an mga lingkod nin Diyos kun dapit sa pagsuportar sa tunay na pagsamba?\n10 Igwa daw kitang manunudan digdi? Igwa, huling ipinapagirumdom kaini sa sato na may pribilehiyo kitang tawan nin onra si Jehova paagi sa mahahalagang bagay na igwa kita. (Tal. 3:9) Kun nagtatao kita nin kontribusyon tanganing suportaran an saiyang gibuhon, itinatao ta man sana ki Jehova an dati nang saiya. (1 Cron. 29:14-16) Tibaad isipon ta na mayo kitang gayong ikakatao, pero kun yaon an pagmawot, gabos kita puwedeng makikabtang sa pagtao.—2 Cor. 8:12.\n11 Sa laog nin dakul na taon, iniimbitaran nin sarong dakulang pamilya na magkakan kaiba ninda sarong beses kada semana an may edad nang mag-agom na espesyal payunir. Dawa ngani walo an aki, parating sinasabi kan ina, “Ano man kaiyan kun may duwa pang plato sa lamesa na para sa sampulo?” Kun iisipon, garo baga sadit na bagay lang iyan, pero dakula nanggad an pagpasalamat kan mag-agom na payunir sa pag-istimar sa sainda! Sinda nagin bendisyon man sa pamilyang nag-istimar sa sainda. An nakakapakusog na mga tataramon asin eksperyensiya kan mag-agom nakamotibar sa mga aki na umuswag sa espirituwal. Paghaloy-haloy, gabos sinda naglaog sa bilog na panahon na paglilingkod.\n12. Anong marahay na halimbawa an itinatao kan nombradong mga lalaki sa laog kan kongregasyon?\n12 An saro pang manunudan ta iyo ini: Arog ni Nehemias, an nombradong mga lalaki sa ngunyan nanginginot sa pagsuportar sa teokratikong mga areglo. An iba pa sa laog kan kongregasyon nakikinabang sa halimbawa ninda. Sa bagay na iyan, inaarog man kan mga elder si apostol Pablo. Sinuportaran niya an tunay na pagsamba asin nagtao nin kapakipakinabang na paggiya. Halimbawa, nagtao siya nin pirang praktikal na suhestiyon kun paano matao nin kontribusyon.—1 Cor. 16:1-3; 2 Cor. 9:5-7.\nINUTON AN ESPIRITUWAL NA MGA BAGAY\n13. Sa anong paagi dai iginalang kan ibang Judio an Sabbath?\n13 Basahon an Nehemias 13:15-21. Kun papabayaan ta an satong sadiri na magin sobra kasibot sa materyal na mga bagay, puwedeng luway-luway na mawara an satong espirituwalidad. Sigun sa Exodo 31:13, an katuyuhan kan semanal na Sabbath iyo na ipagirumdom sa mga Israelita na sinda sarong pinabanal na banwaan. An aldaw nin Sabbath dapat na itagama para sa pampamilyang pagsamba, pamimibi, asin paghurop-hurop sa Ley nin Diyos. Pero, para sa ibang kakontemporanyo ni Nehemias, an Sabbath nagin ordinaryo na sana—mayong ipinagkaiba sa ibang aldaw. An pagsamba bako nang panginot sa sainda. Huling nahiling ni Nehemias na arog kaiyan an nangyayari, ipinagbuot niya na serahan an mga tata kan siyudad pagsulnop kan aldaw sa ika-anom na aldaw asin pahalion an dayuhan na mga negosyante bago magpuon an Sabbath.\n14, 15. (a) Ano an puwedeng mangyari sa sato kun dai ta lilimitaran an paghanap nin materyal na mga bagay? (b) Paano kita makakalaog sa kapahingaluan nin Diyos?\n14 Ano an manunudan ta sa halimbawa ni Nehemias? An sarong leksiyon iyo na maninigo tang limitaran an paghanap nin materyal na mga bagay. Ta kun dai, madali sanang mababanga an satong atensiyon—o an satong puso pa ngani—nangurugna kun gustuhon ta an satong trabaho. Girumdumon an patanid ni Jesus manungod sa paglilingkod sa duwang kagurangnan. (Basahon an Mateo 6:24.) Si Nehemias igwa nin mapagkukuanan nin yaman, pero paano niya ginamit an saiyang panahon sa Jerusalem? (Neh. 5:14-18) Imbes na makipagnegosyo sa mga taga Tiro o sa iba pa, siya nagin sibot na marhay sa pagtabang sa saiyang mga tugang asin sa paggibo nin mga bagay na nakakakontribwir sa pagpakangbanal kan pangaran ni Jehova. Siring man ngunyan, an mga Kristiyanong elder asin ministeryal na lingkod nakapokus sa paggibo nin mga bagay para sa kapakinabangan kan kongregasyon, asin huli kaiyan namumutan sinda kan saindang mga kapagtubod. Bilang resulta, igwa nin pagkamuot, katuninungan, asin katiwasayan sa tahaw kan mga lingkod nin Diyos.—Ezeq. 34:25, 28.\n15 Dawa ngani dai hinahagad sa mga Kristiyano na utubon an semanal na Sabbath, sinabi ni Pablo na ‘igwa pang natatada na sabbath nin kapahingaluan [para] sa banwaan nin Diyos.’ Sinabi pa niya: ‘Idtong luminaog na sa kapahingaluan nin Diyos nagpahingalo na man sa saiyang mga gibo, siring kan ginibo nin Diyos.’ (Heb. 4:9, 10) Bilang mga Kristiyano, makakalaog kita sa kapahingaluan nin Diyos kun kita masinunod na nagsusuportar sa saiyang katuyuhan. Panginot daw sa saimo asin sa pamilya mo an pampamilyang pagsamba, pag-atender sa mga pagtiripon, asin paglilingkod sa langtad? Tibaad kaipuhan tang ipahiling sa satong among o mga nakakaibanan sa trabaho na determinado kitang inuton an satong teokratikong mga aktibidad, nangurugna kun dai ninda iyan iginagalang. Tibaad kaipuhan tang ‘serahan an mga tata kan siyudad asin pahalion an mga taga Tiro,’ sabi ngani, tanganing magin priyoridad an sagradong mga bagay asin matawan iyan nin angay na atensiyon. Huling kita pinabanal na, marahay na haputon niyato an satong sadiri, ‘Ipinapahiling daw kan sakong pamumuhay na ako ilinain na para sa paglilingkod ki Jehova?’—Mat. 6:33.\nINGATAN AN SAINDONG MIDBIDAN BILANG KRISTIYANO\n16. Kan panahon ni Nehemias, paano nameligrong mawara an midbidan kan nasyon bilang pinabanal na banwaan?\n16 Basahon an Nehemias 13:23-27. Kan panahon ni Nehemias, an mga lalaking Israelita nag-aaragom nin mga dayuhan. Kan inot na pagdalaw ni Nehemias sa Jerusalem, an gabos na kamagurangan na lalaki pinapirma niya sa sarong kasunduan na igwa nin panunumpa na an mga lalaking Israelita dai maagom nin mga pagano. (Neh. 9:38; 10:30) Pero, pakalihis nin mga taon, nanumpungan niya na an mga lalaking Judio dai sana nag-agom nin mga dayuhan kundi namemeligro man na mawara an saindang midbidan bilang banwaan na pinabanal nin Diyos! An mga aki kan mga babaying dayuhan na ini dai tataong magbasa o magtaram nin Hebreo. Pagdakula ninda, ibibilang daw ninda an saindang sadiri na mga Israelita? O iisipon daw ninda na sinda mga Asdodita, Ammonita, o Moabita? Mantang dai sinda tatao kan lengguwaheng Hebreo, posible daw talagang masabutan ninda an Ley nin Diyos? Paano ninda mamimidbid si Jehova asin magigibong pilion na maglingkod sa saiya imbes na sa palsong mga diyos na sinasamba kan saindang mga ina? Kaipuhan an ensegida saka desididong aksiyon, asin siring na aksiyon an ginibo ni Nehemias.—Neh. 13:28.\nTabangan an saindong mga aki na magkaigwa nin dayupot na relasyon ki Jehova (Hilingon an parapo 17, 18)\n17. Paano matatabangan kan mga magurang an saindang mga aki na magkaigwa nin personal na relasyon ki Jehova?\n17 Ngunyan, kaipuhan tang gumibo nin positibong aksiyon tanganing matabangan an satong mga aki na magkaigwa nin Kristiyanong midbidan. Mga magurang, haputon an saindong sadiri, ‘Gurano katibay magtaram an sakong mga aki kan “dalisay na lengguwahe” kan katotoohan sa Kasuratan? (Sof. 3:9, NW) Nahihiling daw sa mga ipinapakipag-ulay kan sakong mga aki an impluwensiya kan espiritu nin Diyos o kan kinaban?’ Dai tulos madisganar kun may nahihiling kamo na kaipuhan pauswagon. Kaipuhan an panahon tanganing manudan an sarong lengguwahe, nangurugna kun kita napapalibutan nin mga bagay na nakakadisturbo. An saindong mga aki napapaatubang sa grabeng panggigipit na magkompromiso. Kaya, mapasensiyang gamiton an saindong Pampamilyang Pagsamba asin an iba pang mga oportunidad tanganing tabangan an saindong mga aki na magkaigwa nin dayupot na relasyon ki Jehova. (Deut. 6:6-9) Iduon an mga pakinabang kan pagigin naiiba sa kinaban ni Satanas. (Juan 17:15-17) Asin pagmaigutan na maabot an puso ninda.\n18. Taano ta an Kristiyanong mga magurang an nasa pinakamarahay na kamugtakan tanganing iandam an saindang mga aki sa pagdusay ki Jehova?\n18 Maabot an panahon na an lambang aki madesisyon sa sadiri niya kun baga maglilingkod siya sa Diyos o dai. Pero, dakul an magigibo kan mga magurang. Kaiba digdi an pagtao nin marahay na halimbawa, pagpaliwanag kun anong mga bagay an bakong maninigo, asin pakikipag-ulay sa mga aki manungod sa puwedeng magin resulta kan saindang mga desisyon. Mga magurang, kamo an nasa pinakamarahay na kamugtakan tanganing iandam an saindong mga aki sa pagdusay ki Jehova. Kaipuhan ninda an tabang nindo tanganing magkaigwa sinda nin Kristiyanong midbidan asin maingatan iyan. Siyempre, gabos kita kaipuhan na mag-ingat tanganing dai ta mawara an satong piguratibong pangluwas na “gubing”—an mga kuwalidad asin mga pamantayan na nagpapamidbid sa sato bilang mga parasunod ni Cristo.—Kap. 3:4, 5; 16:15.\nGIGIRUMDUMON “SA IKAKARAHAY”\n19, 20. Ano an puwede tang gibuhon tanganing kita girumdumon ni Jehova “sa ikakarahay”?\n19 An saro sa mga kakontemporanyo ni Nehemias iyo si propeta Malaquias, na naghayag na ‘isinusurat sa libro nin girumduman an mga nagkakatarakot ki Jehova asin an mga naghuhurop-hurop kan saiyang ngaran.’ (Mal. 3:16, 17) Nungkang lilingawan nin Diyos an mga natatakot sa saiya nin may hararom na paggalang asin namumuot sa saiyang pangaran.—Heb. 6:10.\n20 Namibi si Nehemias: “Girumduma ako, O Diyos ko, sa ikakarahay.” (Neh. 13:31, NW) Arog ni Nehemias, an satong pangaran ilalaag sa libro nin girumduman nin Diyos kun padagos tang lilikayan an maraot na kairiba, susuportaran an teokratikong mga areglo, iinuton an espirituwal na mga bagay, asin iingatan an satong midbidan bilang Kristiyano. Kaya, padagos tang ‘baluon kun baga kita nasa pagtubod.’ (2 Cor. 13:5) Kun iingatan ta an satong relasyon ki Jehova bilang mga pinabanal na niya, gigirumdumon niya kita “sa ikakarahay.”\n^ par. 9 Nehemias 13:10 (An Marahay na Bareta Biblia): “Naaraman ko man na an mga parakanta asin an ibang mga Levita nagbalik sa saindang mga oma, huli ta dai sinda tinawan kan mga tawo kan saindang kahirasan.”


An Olimpikong Konseho kan Asya, sa Ingles, Olympic Council of Asia (OCA), iyo an nagpapadalagan kan mga karawat sa Asya. Ngonyan, igwa ining miembrong 45 Nasyunal na Olimpikong Komite (NOC). An presenteng pamayo kaini iyo si Sheikh Fahad Al-Sabah. An pinakagurangan na NOC iyo an sa Hapon na pigbisto kan Internasyunal na Olimpikong Komite (IOC) kan 1912, kun sain an Subangan na Timor iyo man an pinakabàgo, kan 2003. An headquarter kan OCA nyaon sa Ciudad nin Kuwait.\nMga dating miembro[liwaton | liwaton an gikanan]\nAn Israel pighalì sa Olimpikong Konseho kan Asya kan liwat na inkorporasyon kaini kan 1981. Miembro na an Israel kan Europeanong Olimpikong mga Komitiba (EOC).\nPinaghugot gikan sa "https://bcl.bywiki.com/w/index.php?title=Olimpikong_Konseho_kan_Asya&oldid=152541"\nIning pahina huring pinagbago kan 13 Oktobre 2014, alas 10:42.


Ano an Nakakaulang sa Sako Para Mabawtismuhan?|Pag-adal sa Torrengbantayan\nARTIKULONG PAG-AADALAN 10\n“Nagbuntog sa tubig si Felipe asin an opisyal, dangan binawtismuhan siya ni Felipe.”—GIBO 8:38.\nKANTA 52 Kristiyanong Pagdusay\n1. Ano an naiwara ni Adan asin Eva, asin ano an nagin resulta?\nSIISAY sa hiling mo an dapat na maggibo nin mga pamantayan sa kun ano an marahay asin sa kun ano an maraot? Kan kakanon ni Adan asin Eva an bunga kan kahoy nin pakaaram kan marahay asin maraot, malinaw nindang ipinahiling na dai sinda nagtitiwala ki Jehova asin sa saiyang mga pamantayan. Naggibo sinda nin sadiri nindang mga pamantayan sa kun ano an marahay asin maraot. (Gen. 3:22) Pero hilinga kun ano an naiwara ninda—an saindang pagigin amigo ni Jehova. Naiwara man ninda an oportunidad na mabuhay sagkod lamang, asin ipinamana sa saindang mga aki an kasalan asin kagadanan. (Roma 5:12) An desisyon ni Adan asin Eva nagresulta sa grabeng pagsakit.\nPagkatapos na akuon si Jesus, an eunuko na taga Etiopia gusto nang magpabawtismo tulos (Hilingon an parapo 2-3)\n2-3. (a) Ano an ginibo kan eunuko na taga Etiopia kan hulitan siya ni Felipe? (b) Anong mga bendisyon an aakuon niyato pag nagpabawtismo kita, asin anong mga hapot an pag-uulayan ta?\n2 Pagkumpararon an ginibo ni Adan asin Eva saka an ginibo kan eunuko na taga Etiopia kan hulitan ini ni Felipe. Pinahalagahan na marhay kan eunuko an ginibo ni Jehova asin ni Jesus para sa saiya kaya nagpabawtismo tulos siya. (Gibo 8:34-38) Kun idudusay ta an satong sadiri sa Diyos dangan magpabawtismo arog kan eunuko, malinaw niyatong ipinapahiling na nagpapasalamat kita sa ginibo ni Jehova asin ni Jesus para sa sato. Ipinapahiling ta man na nagtitiwala kita ki Jehova asin minimidbid ta na siya an dapat na maggibo nin pamantayan sa kun ano an marahay asin maraot.\n3 Isipa na sana an mga bendisyon na inaako niyato pag naglilingkod kita ki Jehova! An saro iyo na igwa kita kan paglaom na makamtan pag-abot nin panahon an gabos na naiwara ni Adan asin Eva, kaiba na an oportunidad na mabuhay sagkod lamang. Huli sa pagtubod niyato ki Jesu-Cristo, pinapatawad ni Jehova an satong mga sala asin tinatawan kita nin malinig na konsiyensiya. (Mat. 20:28; Gibo 10:43) Nagigin kabtang man kita kan pamilya ni Jehova nin inuuyunan na mga lingkod asin may marahayon na puturong naghahalat sa sato. (Juan 10:14-16; Roma 8:20, 21) Pero sa ibong kan malinaw na mga pakinabang na ini, may mga tawong nakamidbid na ki Jehova na nagduduwa-duwa na arugon an halimbawa kan eunuko na taga Etiopia. Ano an tibaad makaulang sa sainda na magpabawtismo? Asin paano ninda mapapangganahan an mga kadipisilan na iyan?\nMGA KADIPISILAN NA NAKAKAULANG SA IBA NA MAGPABAWTISMO\nMga kadipisilan na inaatubang nin iba bago sinda magpabawtismo\nKawaran nin Tiwala sa Sadiri (Hilingon an parapo 4-5) *\n4-5. Anong mga kadipisilan an napaatubang sa duwang hoben na si Avery asin Hannah?\n4 Kawaran nin tiwala sa sadiri. Saksi ni Jehova an mga magurang ni Avery. Marahayon an reputasyon kan saiyang ama bilang mapagmakulog na ama asin mahusay na elder. Pero, nag-alangan si Avery na magpabawtismo. Taano? “Sa hiling ko dai ko kayang magin kasinghusay ni Papa,” an sabi niya. Mayo man nin tiwala sa sadiri si Avery na maisasaabaga niya an mga responsabilidad na tibaad itao sa saiya pag-abot nin panahon. “Natakot ako na papamibion sa publiko, magpahayag, o manginot sa grupo sa paglilingkod sa langtad.”\n5 Si Hannah, na 18 anyos, grabe kaidto an kawaran nin tiwala sa sadiri. Pinadakula siya nin mga magurang na naglilingkod ki Jehova. Minsan siring, nagdududa siya kun baga kaya niyang makapamuhay kauyon kan mga pamantayan ni Jehova. Taano? Huling hababaon an paghiling ni Hannah sa saiyang sadiri. Kun minsan sa grabeng kauyaman sa sadiri, tuyo niyang kinukulgan an sadiri niya na lalo lang nakapagrabe sa sitwasyon. “Dai ko sinabi maski kiisay an ginibo ko, dawa sa mga magurang ko,” an sabi niya, “saka pagmati ko dai ako nuarin man magugustuhan ni Jehova na magin lingkod niya huli sa ginigibo ko sa sadiri ko.”\nImpluwensiya nin mga Amigo (Hilingon an parapo 6) *\n6. Ano an nakaulang ki Vanessa na magpabawtismo?\n6 Impluwensiya nin mga amigo. Sinabi kan 22 anyos na si Vanessa, “May marahayon akong amiga na haros sampulong taon ko nang kamidbid.” Minsan siring, an amiga ni Vanessa dai siya sinuportaran sa pasuhan niyang magpabawtismo. Ikinamundo iyan ni Vanessa, asin sinabi niya: “Nadidipisilan akong makipag-amiga, asin natatakot ako na pag tinapos ko an pakikipag-amiga sa saiya, dai na giraray ako magkakaigwa nin dayupot na amiga.”\nTakot na Makagibo nin Magabat na Sala (Hilingon an parapo 7) *\n7. Ano an ikinatakot kan hoben na si Makayla, asin taano?\n7 Takot na makagibo nin magabat na sala. Singko anyos si Makayla kan matiwalag an Kuya niya. Mantang nagdadakula, nahiling niya na namundong marhay an saiyang mga magurang sa ginibo kan Kuya niya. Sinabi ni Makayla: “Natatakot ako na kun magpabawtismo ako, makakagibo ako nin sala, matitiwalag, asin mas lalo pang mapamundo an mga magurang ko.”\nPagkatakot na Kontrahon (Hilingon an parapo 8) *\n8. Ano an ikinatakot kan hoben na lalaking si Miles?\n8 Pagkatakot na kontrahon. An ama asin madrasta ni Miles naglilingkod ki Jehova, pero an saiyang ina bakong Saksi. “Nag-istar ako sa sakong ina sa laog nin 18 taon,” an sabi ni Miles, “asin takot akong sabihon saiya na gusto kong magpabawtismo. Nahiling ko su reaksiyon niya kan magin Saksi si Papa. Natakot ako na ’baad kontrahon niya ako.”\nPAANO MO MAPAPANGGANAHAN AN MGA KADIPISILAN?\n9. Ano an posibleng marhay na mangyari pag naaraman mo kun gurano kamamumuton asin kamapasensiya ni Jehova?\n9 Pinili ni Adan asin Eva na dai maglingkod ki Jehova huling dai sinda nagkaigwa nin makusog na pagkamuot sa saiya. Dawa arog kaiyan, tinugutan sinda ni Jehova na mabuhay sagkod na magkaigwa sinda nin mga aki asin maggibo nin sadiri nindang mga pamantayan sa pagpadakula sa mga aki ninda. Dai nahaloy, malinaw na ipinahiling kan mga resulta kan desisyon ni Adan asin Eva na magin independiyente ki Jehova kun gurano sinda kanagin mangmang. Ginadan kan matua nindang aki an saiyang inosenteng tugang, asin pag-abot nin panahon, an kadahasan asin pagkamakasadiri luminakop sa katawuhan. (Gen. 4:8; 6:11-13) Minsan siring, igwa nin paagi si Jehova tanganing iligtas an gabos na aki ni Adan asin Eva na gustong maglingkod sa saiya. (Juan 6:38-40, 57, 58) Mantang mas dakul kang naaaraman manungod sa kun gurano kamapasensiya asin kamamumuton ni Jehova, posibleng marhay na magtalubo an pagkamuot mo sa saiya. Gugustuhon mong sayumahan an pamumuhay na pinili ni Adan asin Eva saka idusay an saimong sadiri ki Jehova.\nKun paano mo mapapangganahan an mga kadipisilan na ini\n(Hilingon an parapo 9-10) *\n10. Paano ka puwedeng matabangan kan paghurop-hurop sa Salmo 19:7 na paglingkudan si Jehova?\n10 Padagos na magkua nin kaaraman mapadapit ki Jehova. Mantang mas dakul kang naaaraman mapadapit ki Jehova, mas magkakaigwa ka nin tiwala sa sadiri na kaya mong magin mapanggana sa paglilingkod sa saiya. Si Avery, na nasambitan kasubago, nagsabi: “Nagkaigwa ako nin tiwala sa sadiri paagi sa pagbasa asin paghurop-hurop kan panuga na nasa Salmo 19:7.” (Basahon.) Kan mahiling ni Avery kun paano inutob ni Jehova an panugang iyan, mas nagkusog an pagkamuot niya sa Diyos. An pagkamuot dai lang nagpapakusog nin tiwala sa sadiri kundi tinatabangan man kita kaiyan na magpokus ki Jehova asin sa mga gusto niya. Si Hannah, na nasambitan kasubago, nagsabi: “Paagi sa pagbasa nin Bibliya saka pag-adal, narealisar ko na pag kinukulgan ko an sadiri ko, kinukulgan ko man si Jehova.” (1 Ped. 5:7) Si Hannah nagin ‘parautob kan tataramon nin Diyos.’ (Sant. 1:22) Ano an resulta? Sinabi niya: “Kan nahiling ko kun gurano ako nakinabang sa pagsunod ki Jehova, nagkusog an pagkamuot ko sa saiya. Ngunyan sigurado na ako na pirmi akong gigiyahan ni Jehova pag kaipuhan ko an tabang niya.” Napangganahan ni Hannah an tendensiya na kulugan an sadiri niya. Idinusay niya an saiyang sadiri ki Jehova asin nagpabawtismo.\n11. Ano an ginibo ni Vanessa tanganing magkaigwa nin marahay na mga amigo, asin ano an manunudan niyato digdi?\n11 Madunong na pilion an saimong mga amigo. Pag-abot nin panahon, narealisar ni Vanessa, na nasambitan kasubago, na nakakaulang an saiyang amiga para magin lingkod siya ni Jehova. Kaya tinapos niya an saindang pagigin mag-amiga. Pero bako lang iyan an ginibo ni Vanessa. Naghinguwa siyang marhay na magkaigwa nin bagong mga amigo sa laog kan kongregasyon. Sinabi niya na nakatabang sa saiya an halimbawa ni Noe asin kan pamilya kaini. “Napapalibutan sinda nin mga tawong dai namumuot ki Jehova,” an sabi niya, “pero igwa sinda nin marahay na relasyon sa lambang saro.” Pagkatapos na mabawtismuhan, nagpayunir si Vanessa. Sinabi niya ngunyan, “Nakatabang ini sa sako na magkaigwa nin marahay na mga amigo bako lang sa kongregasyon mi kundi pati man sa ibang kongregasyon.” Magkakaigwa ka man nin marahay na mga amigo paagi sa lubos na pakikikabtang sa gibuhon na iinasignar sa sato ni Jehova.—Mat. 24:14.\n(Hilingon an parapo 12-15) *\n12. Anong klase nin pagkatakot an mayo ki Adan asin Eva, asin ano an nagin resulta?\n12 Magkaigwa nin tamang pagkatakot. May mga klase nin pagkatakot na marahay sa sato. Halimbawa, kaipuhan niyatong magkaigwa nin takot na mapamundo si Jehova. (Sal. 111:10) Kun may arog kaiyan na klase nin pagkatakot si Adan asin Eva, dai kuta sinda marebelde ki Jehova. Pero nagrebelde sinda. Pagkatapos kaiyan, nabuksan an saindang mga mata, an buot sabihon, lubos nindang narealisar na sinda mga parakasala. Kasalan asin kagadanan sana an maipapamana ninda sa saindang mga aki. Huling narealisar o nasabutan ninda an saindang sitwasyon, nasupog sinda ta huba sinda kaya tinahuban ninda an saindang sadiri.—Gen. 3:7, 21.\n13-14. (a) Kauyon kan 1 Pedro 3:21, taano ta dai niyato kaipuhan na makamati nin grabeng pagkatakot sa kagadanan? (b) Ano an mga dahilan niyato na mamutan si Jehova?\n13 Kaipuhan niyato na magkaigwa nin tamang pagkatakot ki Jehova, alagad dai ta kaipuhan na makamati nin grabeng pagkatakot sa kagadanan. Naggibo si Jehova nin paagi tanganing magkaigwa kita nin buhay na daing katapusan. Kun makakomiter kita nin kasalan alagad tunay na magsulsol, papatawadon ni Jehova an satong mga sala. Papatawadon niya kita huli sa satong pagtubod sa atang na pantubos kan saiyang Aki. An sarong panginot na paagi na ipinapahiling niyato an satong pagtubod iyo an pagdusay kan satong buhay sa Diyos asin pagpabawtismo.—Basahon an 1 Pedro 3:21.\n14 Dakul kitang dahilan na mamutan si Jehova. Dai niya lang itinatao an marahay na mga bagay na ikinakaugma niyato kada aldaw, kundi itinutukdo niya man sa sato an katotoohan mapadapit sa saiya asin sa saiyang mga katuyuhan. (Juan 8:31, 32) Itinao niya sa sato an Kristiyanong kongregasyon para giyahan asin suportaran kita. Tinatabangan niya kitang makayanan an satong mga problema ngunyan, asin tinatawan niya kita nin paglaom na mabuhay sagkod lamang sa perpektong mga kamugtakan sa maabot na panahon. (Sal. 68:19; Kap. 21:3, 4) Pag hinuhurop-hurop niyato kun gurano na kadakul kan ginibo ni Jehova para ipahiling na namumutan niya kita, napapahiro kita na kamutan siya. Asin pag namumutan niyato si Jehova, nagkakaigwa kita nin tamang pagkatakot. Natatakot kitang makulgan ta an Saro na namumutan tang marhay.\n15. Paano napangganahan ni Makayla an saiyang takot na makagibo nin magabat na sala?\n15 Napangganahan ni Makayla, na nasambitan kasubago, an saiyang takot na makagibo nin magabat na sala kan masabutan niya kun gurano kamapagpatawad ni Jehova. “Narealisar ko na gabos kita bakong perpekto asin makakagibo nin sala. Pero nasabutan ko man na namumutan kita ni Jehova asin na papatawadon niya kita basado sa pantubos.” Napahiro siya kan pagkamuot niya ki Jehova na idusay an saiyang sadiri sa Saiya asin magpabawtismo.\n(Hilingon an parapo 16) *\n16. Ano an nakatabang ki Miles na mapangganahan an saiyang takot na kontrahon?\n16 Si Miles na natakot na kontrahon kan saiyang ina an desisyon niya na magpabawtismo, naghagad nin tabang sa paraataman nin sirkito. “Nagdakula man siya sa pamilyang saro sanang magurang an Saksi,” an sabi ni Miles. “Tinabangan niya akong pag-isipan kun ano an puwede kong sabihon tanganing masabutan ni Mama na desisyon ko an magpabawtismo asin na dai ako pigpipirit ni Papa na gibuhon iyan.” Dai naugma an ina ni Miles sa desisyon niya. Pag-abot nin panahon, kinaipuhan niyang humali sa harong kan saiyang ina, alagad nanindugan siya sa saiyang desisyon. “Nataros an puso ko na maaraman an manungod sa marahay na mga bagay na ginibo para sa sako ni Jehova,” an sabi niya. “Kan pinag-isipan kong marhay an manungod sa atang na pantubos ni Jesus, narealisar ko kun gurano nanggad ako kanamumutan ni Jehova. Iyan an nagpahiro sa sako na idusay an sakong sadiri ki Jehova asin magpabawtismo.”\nPANINDUGAN AN SAIMONG DESISYON\nPuwede niyatong ipahiling an satong pagpapahalaga sa mga ginibo nin Diyos sa sato (Hilingon an parapo 17)\n17. Igwa kita nin anong oportunidad?\n17 Kan magkakan si Eva kan bunga kan kahoy na idto sa Eden, isinikwal niya an saiyang Ama. Kan si Adan uminiba sa saiya, ipinahiling niya na bako nanggad siyang mapagpasalamat sa gabos na marahay na ginibo ni Jehova sa saiya. Igwa kita gabos nin oportunidad na ipahiling na dai nanggad kita uyon sa nagin desisyon ni Adan asin Eva. Paagi sa pagpabawtismo, ipinapahiling niyato ki Jehova na naniniwala kita na siya an may awtoridad na maggibo nin pamantayan sa kun ano an marahay asin kun ano an maraot para sa sato. Pinapatunayan niyato na namumutan ta an satong Ama asin nagtitiwala kita sa saiya.\n18. Paano ka magigin mapanggana sa paglilingkod ki Jehova?\n18 An kadipisilan na aatubangon niyato pagkabawtismo iyo an pamumuhay kada aldaw kauyon kan mga pamantayan ni Jehova, bako kan satong sadiring mga pamantayan. Minilyon na tawo an namumuhay sa arog kaiyan na paagi kada taon. Puwede kang magin arog ninda kun padagos mong papararumon an saimong pakasabot sa Tataramon nin Diyos, an Bibliya; regular na makikiasosyar sa mga tugang; asin maigot na ipapakipag-ulay sa iba an mga nanudan mo mapadapit sa saimong mamumuton na Ama. (Heb. 10:24, 25) Pag naggigibo ka nin desisyon, dangugon an sadol na itinatao ni Jehova paagi sa saiyang Tataramon asin organisasyon. (Isa. 30:21) Dangan an gabos na ginigibo mo magigin mapanggana.—Tal. 16:3, 20.\n19. Ano an dapat na padagos mong isip-isipon, asin taano?\n19 Kun padagos mong iisip-isipon kun gurano ka nakikinabang sa paggiya ni Jehova, matalubo an saimong pagkamuot sa saiya asin sa saiyang mga pamantayan. Huli kaiyan, mayo nin ano man na maiaalok si Satanas na makakakumbinsir sa saimo na pumundo sa paglilingkod ki Jehova. Imahinara an saimong sadiri sangribong taon puon ngunyan. Marerealisar mo na an desisyon mo kaidto na magpabawtismo iyo an pinakamarahay na desisyon na ginibo mo!\nAnong mga bendisyon an aakuon niyato pag kita nagpabawtismo?\nAnong mga kadipisilan an inaatubang nin nagkapira?\nAno an makakatabang sa sato na magin mapanggana sa paglilingkod ki Jehova?\nKANTA 28 Pakikikatuod ki Jehova\n^ par. 5 An pinakamahalagang desisyon na gigibuhon mo sa bilog mong buhay iyo na kun baga mapabawtismo ka o dai. Taano ta mahalagang marhay an desisyon na iyan? Sisimbagon sa artikulong ini an hapot na iyan. Matatabangan man kaini an mga nag-iisip na magpabawtismo na mapangganahan an mga kadipisilan na tibaad nakakaulang sa sainda na magpabawtismo.\n^ par. 56 DESKRIPSIYON KAN RITRATO: Kawaran nin Tiwala sa Sadiri: Sarong hoben na lalaki an ninenerbiyos na magkomento.\n^ par. 58 DESKRIPSIYON KAN RITRATO: Impluwensiya nin mga Amigo: Sarong hoben na Saksi na may kaibang amigang maraot na impluwensiya an nasupog kan makahiling siya nin mga kapwa Saksi.\n^ par. 60 DESKRIPSIYON KAN RITRATO: Takot na Makagibo nin Magabat na Sala: Kan an saiyang tugang na lalaki matiwalag asin maghali sa saindang harong, naghadit an sarong hoben na babayi na tibaad mangyari man iyan sa saiya.\n^ par. 62 DESKRIPSIYON KAN RITRATO: Pagkatakot na Kontrahon: Sarong tin-edyer na lalaki an natatakot na magpamibi mantang nakahiling an saiyang ina na bakong kapagtubod.\n^ par. 65 DESKRIPSIYON KAN RITRATO: Kawaran nin Tiwala sa Sadiri: Sarong hoben na lalaki na nagpe-personal study.\n^ par. 67 DESKRIPSIYON KAN RITRATO: Impluwensiya nin mga Amigo: Sarong hoben na Saksi na dai ikinakasupog an pagigin Saksi.\n^ par. 69 DESKRIPSIYON KAN RITRATO: Takot na Makagibo nin Magabat na Sala: Sarong hoben na babayi na isinapuso na katotoohan asin nagpabawtismo.\n^ par. 71 DESKRIPSIYON KAN RITRATO: Pagkatakot na Kontrahon: Sarong hoben na lalaki na kusog-buot na ipinapaliwanag an saiyang pagtubod sa saiyang ina na bakong Saksi.\nI-share I-share Ano an Nakakaulang sa Sako Para Mabawtismuhan?\nw19 Marso p. 2-7


Mga Pastor, Arugon an Pinakadakulang mga Pastor | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Kirundi Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Si Cristo nagtios dahil saindo saka nagwalat nin arugan na dapat nindong arugon.’—1 PED. 2:21, An Marahay na Bareta Biblia.\nBilang mga pastor, paano maaarog nin mga elder si Jehova?\nPaano maaarog nin mga elder si Jesu-Cristo?\nAno an katuyuhan kan pagsungko nin mga elder sa pagpastor?\n1, 2. (a) Ano an resulta kun inaataman na marhay an mga karnero? (b) Taano ta dakul kan panahon ni Jesus an siring sa mga karnero na daing pastor?\nNAGIGIN makusog an mga karnero kun an pastor interesadong marhay sa kapakanan kan aripumpon niya. Sigun sa sarong manwal sa pag-ataman nin karnero, “kun pinapabayaan sana nin pastor na magsabsab an aripumpon asin dai tinatawan nin atensiyon o dai iniisip an iba pang kaipuhan kaiyan, posible nanggad na sa laog nin pira sanang taon, dakul an mahilang asin dai nang pakinabang.” Minsan siring, kun inaataman na marhay an mga karnero, napaparahay an aripumpon kan pastor.\n2 An kalidad nin pag-ataman asin atensiyon na itinatao kan mga pastor kan aripumpon nin Diyos, sa lambang karnerong ipinagkatiwala sa sainda, may epekto sa espirituwal na salud kan bilog na kongregasyon. Magigirumduman mo na si Jesus nahirak sa kadaklan huling ‘sinda nangluluya asin nagkawararak, siring sa mga karnero na dai nin pastor.’ (Mat. 9:36) Taano ta siring kamundo an kamugtakan ninda? Huling maringis, istrikto, asin mapagsagin-sagin an mga may paninimbagan na magtukdo kan Ley nin Diyos sa mga tawo. Imbes na tabangan asin atamanon an mga miyembro kan aripumpon ninda, nagbugtak an espirituwal na mga lider sa Israel nin ‘magagabat na pasanon’ sa abaga kaini.—Mat. 23:4.\n3. Ano an maninigong girumdumon nin mga elder sa kongregasyon mantang ginigibo ninda an katungdan bilang espirituwal na mga pastor?\n3 Huli kaiyan, may magabat na responsabilidad an Kristiyanong mga pastor sa presenteng panahon—an ninombrahan na mga elder. An mga karnero sa aripumpon na inaataman ninda sadiri ni Jehova asin ni Jesus, na nagpamidbid bilang “an marahay na pastor.” (Juan 10:11) An mga karnero “binakal nin halaga” na binayadan ni Jesus kan saiya mismong “dugong mahalaga.” (1 Cor. 6:20; 1 Ped. 1:18, 19) Namumutan niyang marhay an mga karnero kaya itinao niya nin gikan sa buot an saiyang buhay para sa sainda. Maninigo na pirming girumdumon nin mga elder na sinda katabang na mga pastor, sakop kan pangangataman kan mamumuton na Aki nin Diyos, si Jesu-Cristo, an ‘dakulang pastor kan mga karnero.’—Heb. 13:20.\n4. Ano an pag-uulayan sa artikulong ini?\n4 Kun siring, paano maninigong trataron kan Kristiyanong mga pastor an mga karnero? Sinasadol an mga miyembro kan kongregasyon na magin ‘makinuyog sa mga namumuon’ o nanginginot sa sainda. Sa ibong na lado, sinasadol an mga elder na dai ‘magpakangkagurangnan sa mga mana gikan sa Diyos.’ (Heb. 13:17; basahon an 1 Pedro 5:2, 3.) * Kun siring, paano manginginot an nombradong mga elder na dai nagpapakangkagurangnan sa aripumpon? Sa ibang pananaram, paano maaasikaso nin mga elder an pangangaipo kan mga karnero na dai minalampas sa awtoridad na itinao sa sainda nin Diyos?\n“SA SAIYANG DAGHAN KAKARGAHON NIYA SINDA”\n5. Ano an ipinapahiling manungod ki Jehova kan paglaladawan sa Isaias 40:11?\n5 Manungod ki Jehova, nagsabi si propeta Isaias: “Siring sa pastor papasturan niya an sadiri niyang aripumpon. Paagi sa saiyang takyag titipunon niya an mga kordero; asin sa saiyang daghan kakargahon niya sinda. An mga nagpapasuso aatamanon niya.” (Isa. 40:11, NW) Ipinapahiling kan paglaladawan na ini na itinatao ni Jehova an pangangaipo kan mga miyembro kan kongregasyon na maluya asin nangangaipo nin proteksiyon. Kun paanong aram nin pastor an partikular na pangangaipo kan lambang karnero sa aripumpon asin andam na itao iyan sa sainda, aram man ni Jehova an pangangaipo kan mga nasa kongregasyon saka maugmang itinatao an kinakaipuhan nindang pangangataman. Kun paanong kaipuhan na kargahon nin pastor sa laog kan katiklupan kan gubing niya an bagong mundag na kordero, si Jehova—an ‘Ama nin mga pagkahirak’—garo man sana kita kinakarga sa panahon nin kasakitan. Rarangahon niya kita kun kita nag-aagi nin grabeng pagbalo o kasakitan.—2 Cor. 1:3, 4.\n6. Bilang espirituwal na pastor, paano maaarog nin elder an halimbawa ni Jehova?\n6 Marahayon nanggad na leksiyon an manunudan nin espirituwal na pastor sa satong langitnon na Ama! Arog ni Jehova, siya dapat na mainasikaso sa pangangaipo kan mga karnero. Kun aram nin elder an mga kadipisilan na inaagihan ninda asin kun anong espesipikong pangangaipo an dapat tawan tulos nin atensiyon, makakatao siya kan kaipuhan na pamparigon saka suporta. (Tal. 27:23) Malinaw na dapat may marahay na komunikasyon an elder sa mga kapagtubod niya. Minsan ngani iginagalang an pribado nindang buhay, interesado siya sa mga nahihiling asin nadadangog niya sa kongregasyon saka mamumuton na nagtatao nin panahon para ‘magtabang sa mga maluya.’—Gui. 20:35; 1 Tes. 4:11.\n7. (a) Paano tinatratar an mga karnero nin Diyos kan panahon ni Ezequiel asin Jeremias? (b) Ano an manunudan ta sa pagkondenar ni Jehova sa bakong maimbod na espirituwal na mga pastor?\n7 Isip-isipon an ugali nin mga pastor na kinondenar nin Diyos. Kan panahon ni Ezequiel asin Jeremias, kinondenar ni Jehova an mga maninigo kutanang nag-aasikaso sa saiyang mga karnero pero dai iyan ginigibo. Kun dai nin siisay man na nagbabantay sa mga karnero, nabibiktima nin mga naniniba asin nagkakawararak an aripumpon. Imbes na pakakanon sinda, inaabuso sinda kan mga pastor asin sadiri kaini an pinapakakan. (Ezeq. 34:7-10; Jer. 23:1) An pagkondenar nin Diyos sa mga pastor na idto angay man na iaplikar sa mga lider nin Kakristiyanuhan. Pero idinuduon man kaiyan kun gurano kahalaga para sa Kristiyanong mga elder na tawan nin tama asin mamumuton na pag-asikaso an aripumpon ni Jehova.\n‘TINAWAN KO KAMO NIN ARUGAN’\n8. Paano si Jesus nagpahiling nin marahayon na arugan sa pagtanos nin salang paggawi?\n8 Huli sa pagkabakong perpekto, may mga karnero si Jehova na tibaad bakong malinaw an pakasabot sa kun ano an inaasahan niya sa sainda. Tibaad dai sinda humiro kauyon kan konseho sa Kasuratan, o tibaad gumawi sinda na nagpapahiling na bako pa sindang maygurang sa espirituwal. Ano an dapat gibuhon nin mga elder? Maninigo nindang arugon an pagigin mapasensiya ni Jesus sa mga disipulo niya kan sinda nagpapasuruhay kun baga siisay sa sainda an magigin pinakanangungurog sa Kahadian. Imbes na mawaran nin pasensiya sa sainda, padagos niya sindang tinukduan asin tinawan nin mamumuton na konseho dapit sa pagpahiling nin kapakumbabaan. (Luc. 9:46-48; 22:24-27) Paagi sa paghanaw kan mga bitis ninda, ipinahiling ni Jesus an buot sabihon nin kapakumbabaan, sarong kuwalidad na kaipuhan ipahiling nin mga paraataman.—Basahon an Juan 13:12-15; 1 Ped. 2:21.\n9. Paano itinanos ni Jesus an kaisipan kan mga disipulo niya?\n9 An pagmansay ni Jesus sa papel nin espirituwal na pastor lain sa ipinahiling ni Santiago asin Juan. Minawot kan duwang apostol na iyan na magkaigwa nin prominenteng posisyon sa Kahadian. Pero, itinanos ni Jesus an kaisipan ninda asin nagsabi: ‘Naiisihan nindo na an mga puon nin mga Hentil naghahadi sa sainda, asin an saindang darakulang [lider] naggagaramit sa sainda nin kapangyarihan. Bakong siring [kaiyan] sa saindo; kundi an siisay man na buot [magin] dakula sa saindo, siya an [magin] paralingkod nindo.’ (Mat. 20:25, 26) Kaipuhan na labanan kan mga apostol an tendensiyang magmawot na ‘maghadi’ o magpakangkagurangnan sa kairiba ninda.\n10. Ano an gusto ni Jesus na magin pagtratar nin mga elder sa aripumpon, asin anong halimbawa an itinao ni Pablo sa bagay na ini?\n10 Inaasahan ni Jesus na tatrataron man nin mga elder an aripumpon siring sa pagtratar niya sa sainda. Dapat na andam sindang maglingkod sa kairiba ninda, bakong magin mga kagurangnan ninda. Nagpahiling si apostol Pablo nin siring na mapakumbabang atitud, huling sinabi niya sa kamagurangan na lalaki kan kongregasyon sa Efeso: ‘Kamo man sana nakakaaram, magpuon kan inot na aldaw na [magtungtong] ako sa Asia, kun ano an gawi-gawi ko sa kaibahan nindo sa bilog na panahon, na naglilingkod sa Kagurangnan sa bilog na kapakumbabaan nin isip.’ Mawot kan apostol na tabangan kan kamagurangan na idto an iba nin may kaigutan asin kapakumbabaan. Nagsabi siya: ‘Sa gabos na bagay ako nagtao saindo nin padára, na sa siring na pagpagal, maninigo kamong magtabang sa mga maluya.’ (Gui. 20:18, 19, 35) Sinabi niya sa mga taga Corinto na bako siya an kagurangnan kan pagtubod ninda. Imbes, siya mapakumbabang kapwa trabahador para sa kagayagayahan ninda. (2 Cor. 1:24) Siya marahayon na halimbawa nin kapakumbabaan asin pagpapagal para sa mga elder ngunyan.\n‘MARIGON NA MANGAPOT SA MAIMBOD NA TATARAMON’\n11, 12. Paano matatabangan nin sarong elder an kapagtubod na makapagdesisyon?\n11 An sarong elder dapat na ‘mamugol [o marigon na mangapot] sa maimbod na tataramon’ kun dapit sa saiyang abilidad sa pagtutukdo. (Tito 1:9) Pero ginigibo niya iyan sa ‘espiritu nin kahuyuan.’ (Gal. 6:1) Imbes na piriton an mga tugang sa kongregasyon na gumawi sa partikular na paagi, nag-iisip an marahay na espirituwal na pastor kun paano aabuton an puso ninda. Puwede niyang iduon an mga prinsipyo sa Kasuratan na maninigong pag-isipan nin sarong kapagtubod kun magibo ini nin mahalagang desisyon. Puwede niyang repasuhon sa saiya an sinasabi kan mga publikasyon ta. Puwede man niyang sadulon an tugang na pag-isipan an magigin epekto kan mga desisyon na pinagpipilian kaini kun dapit sa relasyon ki Jehova. Puwede niyang iduon an kahalagahan kan paghagad nin paggiya nin Diyos sa pamibi bago magdesisyon. (Tal. 3:5, 6) Pagkatapos na ipakipag-ulay sa kapagtubod an siring na mga bagay, papabayaan siya kan elder na gumibo nin sadiring desisyon.—Roma 14:1-4.\n12 An Kasuratan an solamenteng basehan kan mga paraataman sa pagtao nin giya. Kun siring, mahalaga na sinda eksperto sa paggamit kan Bibliya asin mangapot sa sinasabi kaiyan. An paggibo kaiyan nakakatabang sa mga elder na likayan an ano man na posibleng pag-abuso sa awtoridad. Tutal, sinda katabang na mga pastor sana, asin an lambang miyembro kan kongregasyon maninimbag ki Jehova asin ki Jesus sa mga desisyon na ginigibo ninda.—Gal. 6:5, 7, 8.\n“MGA HALIMBAWA SA ARIPUMPON”\nTinatabangan nin mga elder an saindang pamilya sa pag-andam para sa ministeryo (Hilingon an parapo 13)\n13, 14. Sa anong mga paagi dapat magin halimbawa sa aripumpon an sarong elder?\n13 Pagkatapos na sadulon ni apostol Pedro an kamagurangan sa kongregasyon na dai ‘magpakangkagurangnan’ sa mga ipinagkatiwala sa sainda, sinadol niya sinda na magin “mga halimbawa sa aripumpon.” (1 Ped. 5:3, NW) Paano magigin halimbawa sa aripumpon an sarong elder? Estudyaran an duwang kuwalipikasyon na dapat mahiling sa saro na “naghihinguwang maabot an katungdan nin paraataman.” Kaipuhan na “tultol an isip” niya asin dapat siyang “nanginginot sa saiyang kasararo sa harong sa marahayon na paagi.” Kun may pamilya an sarong elder, dapat na arugan an panginginot niya diyan, huling ‘kun talagang an sarong lalaki dai tataong manginot sa sadiri niyang kasararo sa harong, paano niya mapapangatamanan an kongregasyon nin Diyos?’ (1 Tim. 3:1, 2, 4, 5, NW) Para makuwalipikar sa katungdan nin paraataman, dapat na an saro may tultol na isip, an buot sabihon, malinaw niyang nasasabutan an mga prinsipyo nin Diyos asin aram kun paano iyan iaaplikar sa buhay niya. Siya kalmado asin bakong pabigla-bigla sa paghusgar. Kun nahihiling sa mga elder an mga kuwalidad na ini, magtitiwala sa sainda an mga miyembro kan kongregasyon.\n14 An panginginot sa paglilingkod sa langtad saro pang paagi na diyan an mga paraataman nagtatao nin marahay na halimbawa sa mga kapwa Kristiyano. Itinao ni Jesus an halimbawa sa mga paraataman sa bagay na ini. An paghuhulit kan maugmang bareta kan Kahadian mahalagang kabtang kan gibuhon ni Jesus kaidto digdi sa daga. Ipinahiling niya sa mga disipulo kun paano ini gigibuhon. (Mar. 1:38; Luc. 8:1) Sa ngunyan, nakakaparigon nanggad sa mga parahayag na maghulit kaiba kan mga elder, na mahiling an kaigutan ninda sa nagliligtas-buhay na gibuhon na ini, asin na makanuod sa paagi nin pagtutukdo ninda! An maigot na determinasyon nin mga paraataman, na magtao nin panahon asin maghinguwang ihulit an maugmang bareta sa ibong kan sibot na iskedyul ninda, nakakadagka sa bilog na kongregasyon na magin maigot man. Makakatao man an mga elder nin marahay na halimbawa sa mga tugang paagi sa pag-andam asin pagpartisipar sa mga pagtiripon asin iba pang aktibidad, arog baga kan paglinig saka pagmentenar kan Kingdom Hall.—Efe. 5:15, 16; basahon an Hebreo 13:7.\nNagtatao an mga paraataman nin halimbawa sa paglilingkod sa langtad (Hilingon an parapo 14)\nSUPORTARAN AN MGA MALUYA\n15. Ano an nagkapirang dahilan kun taano ta an mga elder nagsusungko sa pagpastor?\n15 An marahay na pastor alistong minatabang kun an sarong karnero nakulgan o may hilang. Kaagid kaiyan, an mga elder kaipuhan man na magtao tulos nin atensiyon sa siisay man sa kongregasyon na nagsasakit o nangangaipo nin espirituwal na tabang. An mga gurang na asin may hilang tibaad mangaipo nin atensiyon dapit sa pang-aroaldaw na pangangaipo ninda, pero nangurugnang kaipuhan ninda an espirituwal na tabang asin pagparigon. (1 Tes. 5:14) An hoben na mga miyembro kan kongregasyon tibaad napapaatubang sa kadipisilan, siring baga kan paglaban sa ‘mga hurot nin [pagkahoben].’ (2 Tim. 2:22) Huli kaini, kaiba sa pagpastor an pagbisita sa mga miyembro kan kongregasyon sa pana-panahon, sa katuyuhan na masabutan an sitwasyon ninda asin dagkahon sinda paagi sa angay na konseho sa Kasuratan. Kun tinatawan tulos nin atensiyon an siring na mga sitwasyon, dakul na problema an mareresolberan bago pa iyan grumabe.\n16. Kun nangangaipo nin espirituwal na tabang an sarong miyembro kan kongregasyon, ano an puwedeng gibuhon nin mga elder?\n16 Paano kun huli sa problema namemeligro na an espirituwal na salud nin sarong miyembro kan kongregasyon? ‘May naghihilang diyan sa saindo?’ an hapot kan kagsurat sa Bibliya na si Santiago. ‘Apudon niya an mga magurang [sa kongregasyon]; asin sinda mamibi manungod saiya, na lahidan siya nin lana sa ngaran nin Kagurangnan. Asin an pamibi nin pagtubod maligtas sa naghihilang, asin babangunon siya nin Kagurangnan; asin kun siya nakaginibo nin mga kasalan, iyan ipapatawad saiya.’ (Sant. 5:14, 15) Dawa kun dai ‘apudon’ nin sarong may hilang sa espirituwal ‘an mga magurang,’ maninigo na siya tabangan tulos ninda oras na maaraman ninda an sitwasyon niya. Kun an mga elder namimibi kaiba kan, asin para sa mga tugang saka sinusuportaran sinda sa panahon nin pangangaipo, ipinapahiling kan mga elder na sinda nakakarepresko sa espirituwal patin nakakaparigon sa mga pinangangatamanan ninda.—Basahon an Isaias 32:1, 2, BPV. *\n17. Kun inaarog nin mga elder an “dakulang pastor,” ano an nagigin resulta?\n17 Sa gabos na ginigibo nin Kristiyanong mga pastor sa organisasyon ni Jehova, nagmamaigot sindang arugon an “dakulang pastor,” si Jesu-Cristo. Paagi sa espirituwal na tabang kan may katungdan na mga lalaking ini, nakikinabang na marhay an aripumpon asin padagos na nagigin makusog. Huli sa gabos na ini, nagpapasalamat kita asin napapahirong umawon an satong daing kaagid na Pastor, si Jehova.\n^ par. 4 1 Pedro 5:2, 3 (NW): “Pasturan nindo an aripumpon nin Diyos na nasa pangangataman nindo, bakong dahil sa napipiritan kamo, kundi gikan sa buot; ni dahil sa pagkamuot sa madayang pakinabang, kundi dahil gustong-gusto nindo; ni nagpapakangkagurangnan sa mga mana gikan sa Diyos, kundi nagigin mga halimbawa sa aripumpon.”\n^ par. 16 Isaias 32:1, 2, (An Marahay na Bareta Biblia): “Maabot an panahon na magkakaigwa nin hade na mamamayo sa katanosan, asin mga lider na mamamayo sa hustisya. An lambang saro sa sainda makakaagid sa sarong lugar na pailihan sa doros asin sa sarong lugar na matatagoan kun igwa nin bagyo. Makakaarog sinda sa mga salog na nagbubulos sa desyerto, siring sa lindong nin sarong dakulang gapo sa lugar na mayo nin anoman na masisirongan.”


Ex-tanod na may 2 casong murder, arestado - BICOL STANDARD | Bicol News\nHome Bicol Camarines Norte Camarines Sur News Police Report Ex-tanod na may 2 casong murder, arestado\nEx-tanod na may 2 casong murder, arestado\nRAGAY, Camarines Sur—Dae na nakalusot sa kamot kan mga awtoridad an pigsasabing No.2 na Most Wanted na persona sa banwaan na ini, kan siya patarabangan na dakupon kan mga miembros kan pulis digdi katuwang an mga pulis na hale sa Labo Police Station.\nSi Jonathan Soterio y Encinares, 29 anyos, soltero, taga Barangay Catabangan Proper tinuklo kan mga awtoridad sa Barangay Malibago, Labo, Camarines Norte.\nAn pag dakop saiya sa bisa kan mandamiento de aresto na firmado ni Branch 57 RTC Judge Irma Isidora M. Boncodin-Zamudio asin Branch 29 RTC Judge Cecilia R. Borja-Soler, pareyo sa Libmanan, Camarines Sur.\nSi Soterio nag-aatubang nin 2ng casong Murder na pareyo may fecha Julio 16, 2013.\nAn duwang sala kan Regional Trial Court mayong pig recomendar na fianza, sa suspechado.\nPaghale sa Ragay PNP, an suspechado dadarayon sa RTC Libmanan tanganing ipresentar sa atubangan kan jusgado na kun saen bibistahan an saiyang mga caso.\nSi Police Chief inspector David D. Reyes, an Acting Chief of Police kan banwaan na ini nagpahayag na haloy man nindang pighanap an suspechado na nagdulag pagkatapos na mangyari an krimen sa digdi.--BICOLSTANDARD.COM\nEx-tanod na may 2 casong murder, arestado Reviewed by Bicol Standard on Tuesday, January 20, 2015 Rating: 5\nTags : Bicol Camarines Norte Camarines Sur News Police Report


Bombo Radyo Philippines - Ina gadan makalihis mag-inom nin hilo sa Quezon\nPNP chief Bato, dapat bigyan ng ikalawang pagkakataon - Lacson - Sunday, 22 January 2017 13:40\tTsunami, posibleng manalasa sa Papua New Guinea kasunod ng magnitude 8.0 lindol - Sunday, 22 January 2017 13:27\tPapua New Guinea niyanig ng 8.0 magnitude lindol - Sunday, 22 January 2017 13:27\tCavs, hindi nakaubra sa Spurs, 118-115 - Sunday, 22 January 2017 13:22\tCeltics, taob sa Trailblazers, 127-123; Hornets, wagi vs Nets, 112-105 - Sunday, 22 January 2017 12:16\tYou are here: HomeAM StationsNagaNaga NewsIna gadan makalihis mag-inom nin hilo sa Quezon\nIna gadan makalihis mag-inom nin hilo sa Quezon\nMonday, 02 January 2017 16:44\tPrint\nNAGA CITY- Napuli sa kamunduan an dapat kuta na maogmang pagsabat sa taong 2017 kan sarong pamilya sa taong 2017 makalihis mag-inom nin lason an sarong ina sa banwaan kan Patnanungan, Quezon.\nSa nagunong impormasyon kan Bombo Radyo Naga, napag-araman na nadukayan na sana kan pamilya an lawas kan biktima na nakabulagta sa laog kan banyo mantang kataed kaini an sarong bote na igwa nin laog na liquid sodium cyanide.\nPigtugon pa soboot kan biktima sa pamilya kaini na atamanon na sana kan mga ini an saiyang aki.\nPigpurbaran pa kuta nang idalagan sa ospital an biktima alagad pigdeklara na ining dead on arrival kan mga doktor.\tRead 267 times\tTweet\n« Padre de pamilya gadan makalihis pagbabadilon kan riding in tandem\tBarangay official, iridu sa pangbabadil sa CamNorte »


Home / Bicol News / Masbate / masbate city / News / Mga badil, bala asin droga, nakua sa 4 na taga Masbate\nMga badil, bala asin droga, nakua sa 4 na taga Masbate\nBicol Standard Newspaper Monday, May 22, 2017 Bicol News, Masbate, masbate city, News\nApat na personas an inarestar huli sa pagbalga sa RA 9165 asin RA 10591 (Illegal Possession of Ammunition) kan sarong aldaw sa Masbate.\nAn pinagsararong tawohan kan pulis magkatuwang na naglansar nin search and seizure operations contra sa mga suspechado.\nSabi ni Senior Inspector Maria Luisa C. Calubaquib, nabisto an mga suspechado na iyo sinda Junel Caballero y Rosales, 30, mayo nin trabaho, an saiyang kasaroan na si Eraa Erebete y Sampaga, 30, mayo nin trabaho, Isaac Caballero Jr y Rosales alias Jun-Jun, 26, asin an saiyang kasaroan na si Jane Ubac y Torres, 33 anyos.\nSi Caballero asin an saiyang mga partidaryos kaibahan an saindang mga live-in partners an inarestar por medio kan search warrants na firmado ni Judge Teofilo T. Tambago, Executive Judge kan Regional Trial Court, Branch 46, sa Masbate City. Nakua sa saindang podert an mga ilegal na droga.\nSiring man, nakomfiscar sa sainda an dakul na mga bala nin badil, 9 na pidaso nin plastic sachets na may laog nin shabu o methamphetamine hydrochloride.\nAn nakuang 9 na mga bala nin badil para sa 9mm na pistol.\nMga badil, bala asin droga, nakua sa 4 na taga Masbate Reviewed by Bicol Standard Newspaper on Monday, May 22, 2017 Rating: 5


An Bag-ong Natibismo: Sadirihonan, pigpatotoo kan imbestigasyon ni Jose Jason Chancoco kan mga kultural na aktibidad kang mga aki sa PNR | HAGBAYON\nAn Bag-ong Natibismo: Sadirihonan, pigpatotoo kan imbestigasyon ni Jose Jason Chancoco kan mga kultural na aktibidad kang mga aki sa PNR\nEnot, sakong pinamimidbid na bako ako sarong kritikong pormalista, alagad mas tinataw-an ko ning pagmangno an kahalagahan kan laug kan sarong piyesang literaryo. Mas inaaram ko kun ano baga an boot sabihon kan parasurat dawa ano pa an saiyang estilo, gramarya, o pag-explikar. Para sakuya, gabos na inakda igwang pansakatawo-han na boot sabihon, an hararum na pagpasabot ning sanaysay. Marhay na nganing pigpoonan ni Mr. Chancoco an pag-aadal sa pagkanta asin pagrawitdawit kan mga aki sa PNR ta duman ta mahihiling an magayon na halimbawa ning Sadirihonan, an pagribay ning porma kan mga gibong lengguwahe asin kultura: mga ngaran o tataramon, tanganing mapadugangan asin mapakusog an sadiring tataramon na padagos sa pagbilog ning kasalukuyang sadiring identidad katutubo/ethniko. Iniyo an balaug na nasabot ko sa diskurso na sakong pigkritiko, kaya mas marhay sakuya na magdakul pa an arog ki Mr. Chancoco asin pag-aadal manungod sa mga manlaen-laen pang aspekto kan pagigin Bikolano.\nAno an Sadirihonan para satuyang mga Bikolanong kritiko asin parasurat, makakamhan sa pagtukdo kan kaisipan kan kaakian? Bako iniyong nativism ni Ngugi Wa Thiong’o, kun saen nag-aksaya pa an Aprikanong ini na latikon an nakaolakit na impluwensiyang kolonyal saindang banwaan. Kawasa pa ta nag-adal man siya sa unibersidad, naka-estar sa siyudad. Dai naman siya nagbalik sa kadlagan arog kan mga ninuno niya. Bako iniyong hybridity ni Homi Bhabha, kun saen sigi an pagpagiromdom ning mga kritiko na an katutubo pirming kasalak ning kolonyal. Ano an moral baga yaon sa sarong etimolohiya o halesaenohan ning sarong sining, tataramon, minatubod, relihiyon, banal na imahen, libro, asin philosopiya o Rarumhoropan? Taano sige pa an pagbayad ning tributo sa mga kolonyalista na haloy nang nagin talbo? Pano kita maka-oorgulyo kun ara-atsan paisi kita na an naisip ta enot na naisip kan satuyang mananakop? Napamangno ko an Bag-ong Natibismo, an Sadirihonan, sa pagbasa kan sanaysay ni Mr. Chancoco. Pigribayan kan mga aki an mga tataramon ning pan-aking rawit-dawit-kanta ning mga Tagalog asin Amerikano tananging ihulma mga iniyo na magin Bikolnon giraray. Pinapahiling kan pangyayari na iniyo na an mga aki ta an nagkakaglalang asin nagpapakusog sa kasalukuyang, bag-ong Pagigin-Bikolnon kultural. An pen pen de sarapen sainda bako na pig-iisip na Tagalog, alagad Bikolnon, alagad Rinconada na gayo. Dawa pa nagpapasiring digdi satuya ang manlaen-laen na gibong kultural, an mga aki orog na minatindog an pagigin-Bikolnon na mayong paisi kun saen, kun taano, kun kiisay, alagad nag-uugma sinda na puro an pagigin-Bikol sa saindang boot. Iyo baga, mga tugang. Dugangan ko lugod ning mga sadiri kong pagmasid. An mami pig-aapud tang loglog, bako? An wekwek o pinoy mcnuggets ginibo tang bulastog. An jamming piggagamit tang jaramingan. Gabos na kaidto asin mga arog na ehemplo minasadiri ta tanganing orog na mamati ta na yaon talaga kita sa Bikol, na Bikolano ngani kita. Kun sa ordinaryong pag-uulay pigsasabi ta mga iniyo tanganing masabot kita ning tolos asin marhay, an Bag-ong Natibismo nagsusuhestiyon na magduman an kritiko asin manunurat tolos sa laug-kaisipan kan akdang o kulturang Bikolnon asin iba pang Pilipinong pagka-katutubo. Iniyo an mayong sopistikasyon o skolastisismong mensahe na gibo kan mga aki sa pag-dal ni Mr. Chancoco.\nKun makakagana si Mr. Chancoco, pwede pa siyang makatabangan kang premyo na mag-gibo pa ning manlaen-laen pang pag-aadal manungod sa satuyang tataramon asin kultura. Nagpapasalamat man ako saiya na ang saiyang gibo an nagin inspirasyon asin motibasyon tananging sakuyang mapa-enotan an pagkaglalang ning bag-ong kaisipang literaryo na bakong hali sa luwas. Saro iniyo sa mga plano samuya sa Ateneo, orog na sa Departamentong Literarya, na pina-eenotan kan propesor ming si Dr. Cyril Conde, na mag-akda ning kritisismo na bakong nakakabungog nang agrangay sa kolonyalismo, bakong pagmawot asin siring na lumoy na paggakod sa luwas na kultura, alagad sarong talagang angay na pagbasa asin pagsabot sa satuyang sadiri.\nMarhay an implikasyon o boot-ipahatud kan imbestigasyon ni Mr. Chancoco. Enot, matibayon an pagigin-Bikolnon kan mga aki asin naaraman ta na dawa naolakiton kita ning kulturang luwas, dagos ning daing kasagkoran an kulturang asin pagigin-Bikolnon. Pangaduwa, orog na kaipuhan an dakul pang pag-aadal arog ki Mr. Chancoco, alagad an problema, dikit sanang funding o pagtaong-kuwarta para sa mga arog kaidto an nailalaan\nkan pamahalaan. Pantulo, huli ta napagkritikohan ko an sanaysay ni Mr. Chancoco, napormular ko an Bag-ong Natibismo/Sadirihonan, an teoryang/kaisipang literaturang namundag digdi sa Naga, na puwedeng gamiton ning siring na bag-ong kaisipang mapanurion/kritisismo, an sarong lente na magtataong alternatibong paghiling sa kasuratang poskolonyal asin posmoderno digdiyo asin luwas ning Pilipinas.\nIyo ini an kusog kan sanaysay ni Jose Jason Chancoco.Mabuhay an kultura asin pagigin-Bikolnon!\n–Tomas Honrado Cortes Navarro August 19, 2006, 7:00 pm\nO’Brien Library, Ateneo de Naga University\nOne Response to “An Bag-ong Natibismo: Sadirihonan, pigpatotoo kan imbestigasyon ni Jose Jason Chancoco kan mga kultural na aktibidad kang mga aki sa PNR”


Si Socrates (/ˈsɒkrətiːz/; Greek: Σωκράτης [sɔːkrátɛːs], Sōkrátēs; 470/469 – 399 BC) sarong klasikong Griyegong pilosopo na saro sa kagmukna kan pilosopiyang Solonopan. Saro siyang matalinhagang pigura na nabibisto huli sa mga istorya asin mga sinasambit kan mga parasurat na klasiko orog na an mga sinurat kan saiyang mga estudyanteng sinda Plato asin Xenophon saka hale sa mga dramang sinurat ni Aristophanes, saiyang kagubay kan panahon. An ki Platong 'Dialogo' iyo an saro sa pinakamahiwas na ginugunuan na nagpapabisto manongod ki Socrates gikan pang soanoy.\nRebulto ni Socrates\nPaagi kan 'Dialogo' ni Plato, si Socrates nababantog kan saiyang magabat na ambag dapit sa lantad nin etika asin huli igdi namamansayan an konsepto nin ironiyang Socrates asin metodong Socrates. An huri ginagamit sa mga pagpapahiwas sa mga diskusyon asin sarong tipo nin pedagogia kun saen an serye nin mga hapot bako sana sa pagbanwit nin mga simbag na indibidwal, kundi makaguno nin mga pundamental na pananaw dapit sa isyung piguurulayan. Si Socrates ni Plato nagtaong importanteng gayong kontribusyon sa lantad nin epistemolohiya; an saiyang mga ideolohiya nagsirbeng pusog na pundasyon sa pilosopiyang Solnopan.\n1 An tunay na Socrates asin saiyang buhay pilosopiya\nAn tunay na Socrates asin saiyang buhay pilosopiyaLiwaton\nNgane masabotan si Socrates asin saiyang mga kaisipan, mayo man ibang dudumanan an maadal saiya kundi maduman sa mga obra ni Plato na kun saen an saiyang mga dialogo nataong impormasyon na husto dapit sa buhay asin pilosopiya ni Socrates. Yaon man diyan an mga sinurat ni Xenophon, an inapod na sokratikoi logoi, o Socraticong dialogo, na binibilog daa nin mga uru-urulay na kabali si Socrates.\nAlagad kun oogidon na gayo an tunay na Socrates, saiyang buhay-buhay, an kadipisilan ta an mga soanoy na gunuan kadaklan mga tekstong dramatiko o pilosopiko. Mayo nin hayag na historikal, o mga istorya dapit saiya, kagurubay sa saiyang panahon asin nalulugaran. Anoman na gunuan nagsasambit saiya dai man masasabing tunay o puntok sa katotohanan. An mga kalaban niya dai nagwalat nin testamento dapit saiya. An mga historyador nag'aatubang sa dakulang angat sa pagtahi' sa iba-ibang ebidensya sa mga nawawalat na teksto ngane makabilog nin lumabi kumulang toltol na ladawan kan saiyang buhay asin trabaho. An bunga kan siring na paghingoa dai man posible tunay maski masabi pang nagbabaragay.\nAn masabi lang na nalataw sa mga pagkakairiba kan mga ginugunuan, iyo na enot si Socrates makanos na lalake alagad sarong henyo.\nSi Socrates nagsasabi na an pilosopiya dapat may resultang praktikal para sa ikararahay kan sosyedad. Nagngata' siyang magtogdas nin sistemang etika basado sa pagrarason nin tawo bako basado sa doktrinang teolohikal. Saiyang pigtokdo na an pagdesisyon nin saro dara nin paghanap nin kaogmahan. An kadunongan na hararom asin tunay iyo an mabatid an sadiri. Mas na mabisto kan persona an sadiri, mas na may abilidad na magrason-rason asin magpili kan totoong ikaka'ogma niya. Si Socrates nagtutubod na an siring na atitud asin pagtubod madadara sa lantad nin pulitika na mabunga sa pinakamahusay na porma nin gobyerno, bako man tiraniya o demokrasya. Imbes, sarong gobyerno an maresulta na pinamomoooan nin mga indibidwal na may mga pambihirang kadunongan, kaaraman, birtud asin may sangkap na pakanood kan saindang sadiri.\nSi Socrates pigsentensyahan na magadan paagi nin pag'inom nin hemlock, sarong klaseng hilo ta piga'akusaran siyang pigbibirik niya an mga pag'iisip kan mga bagongtawo ta sabi niya bako man totoo an mga diyos-diyos na sinasamba sa Griyego poon pang sa gugurang.\n↑ http://www.biography.com/people/socrates-9488126 Kinua 13-9-16\nKinua sa "https://bcl.wikipedia.org/w/index.php?title=Socrates&oldid=161656"\nLast edited on 13 Setyembre 2016, at 03:04\nHuring binago an pahinang ini kaitong 13 Setyembre 2016, alas 03:04.


An Ultimong Pamanggi - Wikipedia\nAn Ultimong Pamanggi\nAn 'An Ultimong Pamanggi'\nSa pagtubod kristiyano, an 'An Huring Pamanggi' iyo an okasyon na kun saen si Hesus kan Nazaret nagsararo siya asin an saiyang mga apostoles para ihiras niya an tinapay asin arak bago siya nagadan sa sinasabing krusipiksyon. Ini para sa simbahan katolika iyo an momento na itinogdas an sakramento nin eukaristiya. Ini an nagtaong katugmaran sa banal na eskritura kan inaapod ngonyan na "komunyon" o "An pamanggi kan Kagurangnan" kan mga Katoliko.. An 'An Huring Pamanggi' nagin tema nin dakulon na pagpintura asin saro na igdi iyo an obra ni Leonardo Da Vinci na mas bantog asin aram-aram kan gabos.\nAn Enot na Surat ni Pablo sa mga taga-Corinto iyo an pinaka'enot na nagsambit dapit sa Ultimong Pamanggi. An pagsaysay sa Evangelio Canonica naghihiras nin mga elemento na an Ultimong Pamanggi nangyari sa kataposan kan semana, pakapangyari kan si matriumpong paglaog niya sa Jerusalem asin si Hesus saka an saiyang mga disipulo nagsarama' sa sarong pamanggi bago si Hesus pigkrusipiho kan magtapos na an semana. Sa pamanggi, si Hesus saiyang pighula na igwang masalubot saiya kan saro sa saiyang disipulo asin pighula man na si Pedro sasayumahan siya nin tolong beses sa aldaw na idto.\nKomunyon kan mga Apostoles, ki Fra Angelico, with donor portrait, 1440-41\nDomenico Ghirlandaio, 1480, pinapaheling suway si Hudas\nEnot na eukaristiya, pinintura ni Juan de Juanes, katahawan sa huring parte kan ika-16 na siglo\nKinua sa "https://bcl.wikipedia.org/w/index.php?title=An_Ultimong_Pamanggi&oldid=190355"\nHuring binago an pahinang ini kaitong 29 Marso 2020, alas 23:23.


Kan enot na magpuli digdi sa Pilipinas an mestizo asin mapution na si Ildy (Jojo) Amador, an kahimanwa ko na mahilig sa jazz music kan decada 80, hinapot ko siya kun pigmemenos man siya kan mga Kano duman sa New Jersey, East Coast kan Estados Unidos de America.\n“Iyo” an automatic na simbag niya sako. Ngalas ako ta mapution siya, may dugong Kastila, bistadong may kaya, may inadalan, espesyalmente an pamilya Amador na kinabibilangan ninda Amalia Fuentes asin Pinky Amador na mga bistadong pangaran sa kinaban nin politika asin entablado, may mga magayon na hitsura.\nBako man lang ngaya kolor an pigmemenos duman sa Amerika pati an tono kan tataramon, sinda “slang”, kitang Pilipino luway-luway magtaram, tama an pronunciation, entindidong marhay kan kaulay.\nEnot dai ako tubod sagkod na dai ko mismo ma-experencia personalmente an gibo sako kan mga itom na babae kan 2006 duman sa parting Atlanta Georgia habang nagbibiyahe kami ni Bokal Ariel Oriṅo asin Bokal Rex Oliva (ngonyan Vice-mayor na kan Iriga).\nNagbibiyahe kami sakay sa Greyhond bus haling Atlanta pasiring Miami Florida kan biglang mapalsok an aircon kan bus, maarasahas na marhay sa laog kan lunadan kaya nagbalyo ako nin tukawan na medyo mahiwas duman sa kataid kan driver na babae.\nBigla akong pigparatabuga kan babaeng tsuper asin sinabihan akong dai ka tataong magbasa nin English. Ito palan bawal an magtukaw sa kataid kan driver. Pero sa sobrang paka-insulto sa sakuyang pagkatao bilang Pilipino, sinabihan ko siya na magmaan siya kan saiyang ngurapak ta ako asin pag-iriba haling Pilipinas bilang mga turista. Nag-gagastos kami nin sadiring kwarta na naguiguin ingreso kan gobyerno Amerikano.\nGaro dai labot sige sanang padalagan, garo mayong nadangog, ni ay ni uy mayo lamang na mag-giltok o mag-sorry man lamang kan saiyang daing datang gibo.\nAn ginibo ko sinuratan ko an management kan bus na nagrereklamo kan daing datang ugali kan saindang empleyada mala ta nagpuli ako sa Pilipinas pakalihis nin pirang semana mayo man guiraray simbag an manihamento kan dakulang kompaniya.\nSabi ni Ariel saka ni Rex grabe palan ngaya an mga Negro digdi sa Amerika daog pa an mga puti kun man muda lalo na sa mga dayuhan arog sato.\nNaotro an malaen na experyencia ko sa mga itom na Amerikano kan 2008 kan mag-atendir ako bilang chairman kan committee on tourism kan Sanguniang Panlalawigan sa national convention kan Bicol National Association of America (BNAA) sa cavesera kan Estados Unidos, kaibanan mi kadto si Gov. LRay Villafuerte kan CamSur, Vice-governor Salvio Furtuno asin iba pang opisyales sa Bikol arog kan mayora kan Ligao City, mayora kan Sorsogon City asin mayora kan Masbate City.\nKaibanan mi kadto si dating konsehal Alfredo Garbin kan Legazpi City na ngonyan congressman na kan Ako Bikol Patylist.\nPagbaba mi lang sa eroplano sa airopuerto kan Washington DC, narisa mi na an mga personahes kan airport sa capital kan Amerika kadaklan mga itom na mga babae pati. Kun magtararam garo mga oragon. Uroyam si mga pag-iriba ming mga babae orog na ako ta pati si bag na dara ko pigtatsaran pa kan sarong empleyada. Dai lang ako nag-guirong ta apurado kami sa okasyon na padudumanan mi harani sa White House.\nSa duwang makanos na pangyayaring idto nagka-igwa ako nin makanos man na impresyon sa gabos na mga Amerikano, maguin puti o itom.\nHalawig na panahon na inapi an mga itom na Africano, guinibong exclavo o oripon sa mga tanuman, hacienda, mga harong asin mga negosyo kan mga dominanteng puti sa Amerika lalo na sa parting South arog kan Texas, Florida, North and South Carolina, Virginia, asin iba pang kataraid na lugar.\nIdto an pinakadahilan kan giyera civil entre kan mga puti asin itom asin kan mga taga parteng Norte asin Sur kan Estados Unidos na iyo man ngani an dahilan kun tano ta nagkasararo lugod an mga puti asin itom asin enterong populasyon kan Estados Unidos de America.\nKan dekada 60 ginana an Civil Rights Movement sa pangengenot ni Martin Luther King Jr. na nagbunga kan pareho nang tratamiento kan gabos na kolor nin kublit kan mga tao sa Amerika.\nSi dating mga oripon nakapag-aradal, nag-arasenso an iba ngani naguin mas halangkaw pa an puwesto sa mga puti. Mala ta si Presidente Barak Obama na sarong itom naguin Presidente sa laog nin 8ng taon. Siya an rinibayan kan presenteng Presidente na si Donald Trump.\nAn mga puti padagos man guiraray an discriminasyon laban sa itom. An haros 2ng semana nang kariribukan sa Amerika ngonyan an mitsa iyo an pag-gadan kan mga puting pulis sa itom na si George Floyd duman sa Minnesota City, estado kan Minneapolis.\nTanyog an gabos na estado pati an ekonomiya kan Amerika huli sa mahiwas na protesta, martsa, suruluan nin edificios pati pulis cars, looting o harabunan sa mga establisimientos arog kan malls asin mga tindahan nin mga mamahalon na produktos.\nPigkukuwestyon na bako lang kan media kundi pati kan mga politiko sa magka-ibong na lado, retiradong mga opisyales kan militar an aktuwasyones ni Presidente Trump asin mga gobernadores asin representates sa Kongreso kan enterong Estados Unidos. Maluya daa an liderato sa White House pati sa mga kapitolyo.\nInapod na an servicio kan National Guard, pig-imponer na an curfew sa 40ng mayor na ciudades kan nasyon alagad dai pa nag-oontok an kariribukan. An media man pati baranga, may conservativo na kampi ki Trump asin sa saiyang Republican Party, an mga Liberals kampi man sa mga Democrats na decididong patalsikon si Trump sa pwesto. Si dating Vice-Presidente Joe Biden iyo an manok kan Democratic Party na gustong daogon si Presidente Trump sa eleksyon sa maabot na Nobyembre.\nMalaen an mati kan Amerika ngonyan. Sabi ngani kadtong depuntong gobernador asin congressman Juan F. Triviṅo kan Camarines Sur, pagnag-babahon an Amerika, may kalintura an kinaban pati an Pilipinas.\nHapot: Tano ta dai mapuro-pondo an siring na kariribukan sa Amerika apesar na ini an pinakamayaman, pinakama-impluwensiya asin pinakapuderosong nasyon sa enterong kinaban?\nTano ta dai ninda mabulong an helang nin “racismo ” sa 50ng estados kan Amerika.\nYaon na sainda an gabos apuera kan bulong o bakuna kontra sa virus na pig-aapod Covid 19?\nAlkontraryo digdi sato sa Pilipinas na bakong mayaman, bakong puderoso, bakong ma-impluwensiya pero an kadaklan kan mga tao nagsusunod sa lay asin pagboot kan gobyerno, matoninong na naghahanap nin bulong o bakuna, asin naglilikay sa nakakagadan na helang na lakop na sa enterong kinaban.


An Libro Ni Mormon (An Saro Pang Tipan Ni Jesucristo) <$BlogRSDUrl$>\nAn Libro Ni Mormon (An Saro Pang Tipan Ni Jesucristo)\nIyo ini an Libro ni Mormon (An Saro Pang Tipan Ni Jesucristo) na pinagsalin sa simple asin ordinaryong Bikol ni Geopoet na gikan mismo sa orihinal na linguwaheng Ingles sa pagkasurat na translado ni Joseph Smith Jr. (Note: This translation is a voluntary work of Geopoet and The Church of Jesus Christ of Latter-day Saints have no sanction over this translation. Whatever typographical or grammatical error observed in this translation is all committed by Geopoet).\n1 NEPHI TSAPTER 20\nAn kagurangnan nagpahayag kan saiyang mga katuyuhan sa Israel --- Sinda mga pinili sa hurno nin pagtitios asin sinda maglalakaw gikan sa Babilonya --- Ikumpara sa Isaias 48.\nMagdangog asin dangoga ini, o harong ni Jacob, na pinag-aapud sa paagi nin ngaran na Israel, asin nagruluwas na gikan sa mga tubig ni Judah, o gikan sa mga tubig nin pagbubunyag, na nagsumpa sa pangaran nin Kagurangnan, asin nakapagsambit sa Diyos nin Israel, kaya lang, sinda nagsurumpa bako sa katotoohan ni sa pagkamatanos.\n2 Maski na kaini, saindang pinag-aapud an saindang mga sadire sa banal na siyudad, pero sinda dae nag-eerok sa saindang mga sadire sa Diyos nin Israel, na iyo an Kagurangnan nin mga Hukbo; iyo, Kagurangnan nin mga Hukbo an saiyang pangaran.\n3 Hilnga, ako nagdeklara na an mga datiang mga bagay na gikan sa kapinunan; asin an mga ini nagruluwas sa sakuyang nguso, asin sakuyang ipinahiling sainda. Sakuyang ginibo na ipinahiling sa sainda nin madali.\n4 Asin sakuyang ginibo ini nin huli ta ako nag-aaram na ika sutil, asin an saimong liog sarong litid na bakal, asin an saimong kiray tanso;\n5 Asin sakuyang pinagdeklara maski sa kapinunan sa saindo; bago pa ini nangyaring naglipas sakuyang ipinahiling sinda saindo; asin sakuyang ipinahiling sinda na may pagkatakot na baka saimong sasabihon na --- An sakuyang idolo iyo an naggibo kan mga ini, asin an sakuyang mga inukit na imahen, asin an sakuyang binubong imahen iyo an nagsugo kan mga ini.\n6 Saimong nahiling asin nadangog an gabos na ini; asin dae daw nindo ipinapahayag an mga ini? Asin na sakuyang ipinahiling saindo an mga bagong bagay magpoon ngonian na panahon, maski na ngani idtong mga natatagong bagay, asin kamo dae nakakaaram sa mga ini.\n7 Sinda pinagmukna ngonian, asin bako gikan sa kapinunan, maski kaidtong aldaw na dae mo pa nadadangog an mga ini sinda ipinahayag na sa saindo, ta kun dae baka kamo magsasabi --- Uya ako nag-aaram sainda.\n8 Iyo, asin ika dae pa nakakdangog; iyo, ika dae pa man nakakaaram; iyo, sa panahon na idto an saimong talinga bako pang bukas; ta ako nag-aaram na ika naggigibo na may tikas, asin pinag-aapud na sarong makasalanon magpoon pa sa tulak.\n9 Maski na ngani kaini, para sa interes kan sakuyang pangaran sakuyang palilipason an sakuyang pagka-anggot, asin para sa kaomawan ko magpupugol ako laban saimo, na tanganing dae ta ka puputulon nin laen.\n10 Ta hilnga, ako an nagpadalisay saimo, ako an nagpili saimo sa hurno nin kasakitan.\n11 Para sa sakuyang sadireng interes, iyo, para sa sakuyang sadireng interes kaya naggibo ko ini, ta ako habong gayo na tugutan na an sakuyang pangaran magigin sa tampalasan, asin ako dae magtatao nin sakuyang kamurawayan duman sa iba.\n12 Magdangog ka sako, o Jacob, asin Israel an sakong inapudan, ta ako iyo siya; ako an enot, asin ako man an huri.\n13 An sakuyang kamot iyo man an nagbugtak kan pundasyon nin kinaban, asin an sakuyang toong kamot iyo an nagladlad kan mga kalangitan. Ako nag-apud sa sainda asin sinda nag-iribahan na nagtindog.\n14 Gabos kamo, magtiripon sa saindong mga sadire, asin magdangog; siirisay sa sainda an nagpahayag kaining mga bagay sa sainda? An Kagurangnan namumuot sa saiya; iyo, asin siya maggigibo sa saiyang tataramon na saiyang naipahayag sa paagi ninda; asin saiyang gigibohon an nakakaogma sa saiya laban sa Babilonya, asin an saiyang mga braso mapapaduman sa mga Chaldeo.\n15 Asin man, sabi nin Kagurangnan; Ako an Kagurangnan, iyo, Ako nakapagtaram na; iyo, Ako an nag-apud sa saiya para magpahayag, Ako an nagdara sa saiya, asin siya maggigibo kan saiyang dalan na mag-uswag.\n16 Madya kamo na magrarani sa sakuya; ako dae makapagtaram nin patago; magpoon sa kapinunan, magpoon sa panahon na ini ipinapahayag an sakuyang naipagtaram na; asin an Kagurangnan Diyos, asin an saiyang Espiritu, iyo an nagpadara sakuya.\n17Asin kaya nagsabi an Kagurangnan, an saimong Paratubos, an Sarong Banal nin Israel; Ako an nagpadara saiya, an Kagurangnan saimong Diyos na iyo an nagtukdo saimo na tanganing ika makanuod, na iyo an nag-aantabay sa saimo sa dalan na saimong papadumanan; iyo an naggibo kaini.\n18 O na ika man nanggad nagdadangog sa sakuyang mga kasugoan, asin bako daw na an saimong katoninongan arog sa sarong salog, asin an saimong pagkamatanos arog sa mga lungso nin kadagatan.\n19 An saimong banhi man nagin arog sa buhangin; an bunga kan saimong tulak nagin arog sa mga tipasi kaini; an saiyang pangaran dapat kuta nang dae maputol nin laen or madestroso gikan sa atubangan ko.\n20 Magduman kamo padagos sa Babilonya, magdulag kamo sa mga Chaldeo, na may boses nin pagkanta, magpahayag kamo, sabiha ini, itaram sa katapusan nin kinaban; magsabi ka: An Kagurangnan iyo an nagtubos sa saiyang surugoon na si Jacob.\n21 Asin sinda dae napapaha; saiya pinangenotan sinda sa paglakbay sa mga disyerto; saiyang ipinabulos an mga tubig na magluwas sa mga gapo para sa sainda; saiyang binaak man an gapo asin an mga tubig nagbulwak paluwas.\n22 Asin maski na ngani na ini nangyari na saiyang ginibo an gabos na ini, asin mga darakula man, mayo nin katuninongan, sabi nin Kagurangnan, duman sa mga tampalasan.\n# posted by Unknown @ 5/19/2004 05:42:00 PM\nThe Lost Filipino\nEmblems of Light\nMga Tula ng Buhay, Pag-ibig atbp\nMga Kuwento ng Pag-ibig\nCloak of Dust\nWisdom of Experiences\nContour of Blogging Poetry\nViews From the Inside Out\nLetters of the Heart and Soul\nBikol and Tagalog Poetry\nAn Doktrina Asin Mga Tipan


Home / Bicol News / Camarines Sur / Naga City / News / Boarding house sa Naga, target kan mga mahabon\nBoarding house sa Naga, target kan mga mahabon\nBicol Standard Tuesday, March 28, 2017 Bicol News, Camarines Sur, Naga City, News\nNAGA CITY 3/28/17 (Bicol Standard) — Pinatanidan kan pulis an estudiante asin residentes digdi na dai imaging aliwalas sa saindang mga gamit sa tahaw na nagkapira nang incidente nin harabonan na an mayor na victima iyo an mga boarding houses.\nAn parateng biktima iyo an mga cuarto nin mga estudiante na nasa palibot kan Brgy. Peñafrancia, na bistadong pig eestaran kan mga nag-aadal sa paralibot na eskwelahan na namumugtak sa nasambit na barangay.\nAn pinakabago na incidente nagsalakat nin sarong cuarto sa Catura’s Boarding House sa No. 14, San Antonio St., Brgy. Peñafrancia na arkilado kan mga eskwelang sinda Jean Belen y Almediere, Jerymy Belen y Almediere, asin Jenny Buiding y Belen, na anas taga Brgy. Taisan, Bula, Camarines Sur.\nAn parahabon naglaog sa mayor na pwertahan kan harong, dangan nagpasiring sa ika duwang eskalon na kun saen namumugtak an pig aarkilang cuarto kan mga victima.\nMantang nasa ika duwang eskalon an parahabas, fuersahan na rinaot an gibo sa plywood na pwerta asin an barrel bolt na kandado tanganing makabwelo sa pagkua kan gabos na nakursunadahan na ikiton.\nBase sa repot sa pulis, nangyari ini sa pag-oltahan kan oras na alas 3:00 hasta alas 5:00 kan Domingong mag-omagahon (Marso 26). An mga victima anas nanok sa pagturog sa saindang kwarto.\nAn mga nawara iyo an minasunod: sarong cellular phone, kantidad P3,500.00; P10,000.00 na cash; sarong cellular phone na an kantidad P7,000.00; asin sarong cellphone na an valor P2,500.00.\nAfuera kan nasambit na pangyayari, nagkapira pang mga incidente nin harabonan an nanotaran digdi. Dai pa nabibisto o nadadakop an mga responsable.\nBoarding house sa Naga, target kan mga mahabon Reviewed by Bicol Standard on Tuesday, March 28, 2017 Rating: 5


(Nakatukdo hali sa Monaco)\nAn Monako (sa Ingles: Monaco), opisyalmente inaapod na Prinsipalia nin Monako (Pranses: Principauté de Monaco; Monégasque: Principatu de Múnegu; Italyano: Principato di Monaco; Occitan: Principat de Mónegue) sarong soberanong estadong-siyudad sa Côte d'Azur. Kadolon kaini sa tolong banda niya an Pransya mansana, asin an sentro niya 16 km (9.9 mi) an rayo' sa Italya. May hiwas siyang 1.98 km2 (0.76 sq mi) asin may populasyon na 35,986 katawo sa taon na ining 2011. An Monako may pinakahalangkaw na GDP sa $215,163 asin iyo an pinakadusok sa tawo sa bilog na kinaban. Ini man an may pinakahalawig na rekord sa pag'edad, na naabot 90ng taon asin an may pinakahababang rata sa mayo nin trabaho. Kan an Pwerto Hercule pinalakbang, an total na hiwas kan Monako nagin 2.05 km² (0.80 sq mi), asin igwa pa nganeng plano na palakbangon an distrito nin Fontvieille, maghahale an dagang itatambak sa Dagat Mediterrraneo.\nWagayway kan Monako\nAn Monako sarong prinsipado na may gobyernong sa pormang monarkiyang konsitusyonal asin si Prinsipe Alberto II an pamayo kan estado. An Harong nin Grimaldi namoon sa Monako poon pa kan 1297; an soberaniya niya opisyalmente pinagbisto sa Tratadong Franco-Monako kan 1861. Dawa ngane an Monako sarong independienteng estado asin may sadiring sinusunod na pulitika eksteryor, responsibilidad man giraray kan Pransya an magpangataman kan depensa nasyunal kan Monako.\nAn Monako iyo an ikaduwang pinakasadit na estado sa kinaban; an Vatican an mas sadit totoo. Ini man an pinakasadit na monarkiya. An estado saro sana an munisipalidad o komyun. Mayong pagkaiba sa geograpiya an estado asin an siyudad kan Monako pero an responsibilidad sa gobyerno sa lebel nin estado iba man sa lebel nin siyudad. Susog sa konstitusyon kan 1911, an prinsipado binabanga sa tolong komyun:\nMonako (Monako-Ville), an lumang siyudad yaon sa magapong rawis na naoldot paMediterraneo, na inapod na Gapo nin Monako, o Le Rocher, kun saen namomogtak an palasyo;\nMonte Carlo, an prinsipal na residensya asin resort asin yaon igdi an Monte Carlo Casino sa bandang subangan asin norte-subangan;\nLa Condamine, an norte-subangan na seksyon kaiba na diyan an pwerto, an Pwerto Hercule\nAn mapa kan Europa kun saen ipinapaheling an kinamomogtakan kan Monako\nAn Monako kun dungawon sa itaas\nAn Monako sa sirip kan satelyete, kinurit sa giyaw\nMonaco mga impormasyon manongod sa Monako\n[http://eudocs.lib.byu.edu/index.php/Historya kan Monako:_Primarya_Dokumento Historya kan Monako: Primarya dokumento\nPrincipality Monaco Byahe asin espesyal an mga alok sa Monako\nmaBoum.com Giya sa kun ano an mahihiling sa Monako\nKinua sa "https://bcl.wikipedia.org/w/index.php?title=Monako&oldid=213117"\nLast edited on 29 Agosto 2021, at 02:41\nHuring binago an pahinang ini kaitong 29 Agosto 2021, alas 02:41.